fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi pl fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi et fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi hbs_lat fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de it fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi de fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ru fi fi fi fi fi fi fi fi fi fi fi fi fi fi fi en en fi en en fi en en fi en fi en en fi en en fi en en fi en fi en en fi en en fi en en fi en en fi en en fi en en fi en en fi en fi en en fi en fi en fi en fi en fi fi fi fi fi fi fi fi fi fi fi id fi fi fi fi fi fi fi fi fi fi fi it fi fi it fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ms fi scn fi eo cs fi fi fi fi fi fi en fi fi fi fi fi de de fi de de de pl de fi de de hbs_lat de de de de fi de de de fi de de de de de de de de de de de de de de de de de fi fi fi fi de fi de fi ru fi fi fi it fi fi fi fi fi fi fi fi fi de fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi de fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi fi fi fi
Parin kuukauden liikuntatauon jälkeen olen vihdoin saanut flunssani, jos en nyt pois niin ainakin huomattavaksi iisimmäksi, niin että olen uskaltautunut taas kuntosalille. Ja se on ihanaa!! Vihaan löysää, ryhditöntä, turvonnutta olemustani ja uskallan sen vihdoin myöntää. Aina sitä ajattelee, ettei saisi olla niin pinnallinen, ulkonäkökeskeinen ja ankara, mutta jumalauta, saapas! Olen aina ollut onnellisempi ja tasapainoisempi kun olen pitänyt itsestäni huolta syömällä hyvin ja liikkumalla. Ei ihmistä ole luotu sohvalle eikä mussuttamaan prosessoituja mössöjä illat pääskytysten eikä ole mikään ihme jos olo omissa nahoissaan ei silloin ole hyvä. Haluan litteän vatsan, ison pyllyn, vahvat jalat, vahvan selän, vahvat tiukat kädet. Ei minua haittaa olla vähän ylipainoinen, mutta voimaa, notkeutta ja kilojenkin alla timmiyttä minä haluan!
Sen sijaan, että yrittäisin pakottaa itseni hyväksymään jotain mistä en pidä voin yksinkertaisesti arvostaa itseäni niin että pyrin tekemään itselleni hyvin ja oikein. Kysehän on lopulta vain painosta, ei mistään sen ihmeellisemmästä. Paljon helpompi säteillä hyvää mieltä ympärilleen kun ei tarvitse joka päivä puntaroida miten perseeltä näyttää ja tuntuu, ja sitten moittia itseään typeristä epäfeministisistä ajatuksista.
Pitää vielä loppuun sanoa, että minua ei pätkääkään kiinnosta muiden ihmisten paino tai koko, teeman mukaisesti nämä itsekeskeiset ajatukset kohdistuvat itseeni.
Pohti Nti Nokkela kello 12:18 1 kommentti:
Meidän perheellä oli eilen todella ihana jouluaatto, sellainen oikean joulutunnelman joulu josta jäi kaikille pehmoisia muistoja vaalittaviksi. Tai no ehkei kuopukselle vielä, ellei sitten jokin miellyttävä muistijälki... Niin, aivan varmasti sellainen!
Aamupalaksi syötiin joulupuuroa,hedelmäsalaattia ja joululeipää, jotka vuorasin graavilohella ja ykkösherkullani sienisalaatilla. Note to self: ensi jouluna osta ainakin kilo, 300 grammaa ei riitä mihinkään! Aamupalan jälkeen tajusin, että tontuthan olivat yön aikana käyneet jättämässä joulusukkiin paketit ja niistä lapset ilahtuivat kovasti.
Aamu kului leikkiessä, sohvalla löhötessä ja joulupiirrettyjä katsoessa. Tytöt olivat todella hyväntuulisia eivätkä pahoinpidelleet toisiaan yhtään tyhjänpäiväisistä ulinoista puhumattakaan, millä oli välitön vaikutus minun joulumieleeni. Aamuhengailujen jälkeen hiipparoitiin pyjamissa taloyhtiön joulusaunaan ja saatiinkin olla ainoat siellä (onneksi, koska kuopuksella tuli varoittamatta kakka kylppärin lattialle). Tunti vierähti mukavasti ja sitten olikin joululounaan ja päiväunien aika.
Torkahdin itsekin hetkeksi ja ihme kyllä myös esikoinen nukkui ainakin kaksi tuntia, ja kuopus tietysti samoin. Omien unieni jälkeen lepäilin sohvannurkassa suklaalla, omenilla ja limulla herkutellen, kynsiäni lakkaillen ja jotain koko perheen jouluelokuvaa katsellen. Vähän lasten heräämisen jälkeen Villekin tuli töistä, ja syötiin yhdessä välipalaa kunnes Ville lähti vinkkaillen roskia viemään, ja ette usko tätä - joulupukki tuli juuri silloin! Lapset olivat todella reippaita ja innoissaan paketeistaan.
Saatiin koko porukka tosi kivoja lahjoja, mutta minua harmitti kun en ollut ostanut lapsille enemmän leluja. Itseasiassa vieläkin harmittaa, mutta pitää vaikka jossain joulun ja heidän synttäreidensä välissä ostaa yllärinä joku mieluisa lelu kumpaisellekin. Ja ei varmaan lapsia itseään haittaa etteivät saaneet paljon lahjoja; onnellisen oloisina ovat leikkineet noilla mitä saivat.
Minä sain lahjaksi kaksi kynttilää, kirjan, hajuveden, ruusun tuoksuisen vartalovoiteen, kaksi sohvatyynynpäällistä, kaksi leffalippua, lahjakortin meikkikauppaan, kahdet happy socksit, herkkuja, ulkoiluhousut ja muistikirjan. Noiden leffalippujen kanssa kävi hyvin kun minulla oli ollut kaksi lippua palkintona yhteen kyselyyn vastaamisesta, mutta annoin ne eteenpäin yhdelle vähävaraiselle perheelle. Nyt hyvä kiersi takaisin luokseni ja sain taas itsellenikin liput.
Lahjojen avaamisen jälkeen Ville lähti joulusaunaan ja minä laitoin pöydän koreaksi. Meidän joulumenu piti sisällään: karjalanpaistia ja perunoita, kolmea erilaista lohta, porkkanalaatikkoa, juustoa, leipiä, salaatin, silliä, sienisalaattia (Ville kävi aattona töidensä jälkeen hakemassa mulle kaupasta lisää, heh). Oli todella hyvää, paitsi lapsista tietenkään ei. He söivät sitten jälkkäriksi joulupuuroa mahat täyteen.
Minun jälkkärini oli piparimutakakku, jota tein jo torstaina ja taisinpa tässä joulun mittaan syödä itse koko kakun. Kakun kaverina otettiin lasten mentyä nukkumaan pari lasia viiniä ja katsottiin yhtä elokuvaa, joka olikin kyllä niin huono että piti jättää kesken.
Sellainen oli meidän joulu - ihana, lämmintunnelmainen, rento. Olen niin iloinen kun lapset olivat iloisia! Ei tarvinnut itse yrittää hikipäässä pitää tunnelmaa yllä vaan se hoitui itsestään.
Pohti Nti Nokkela kello 13:17 Ei kommentteja:
Ihana päivä tänään. Vähän surullinenkin, maailman epävarmuus on niin vaikea kestää välillä, muttaeihän murehtiminen ketään auta... Teot auttavat, ystävällisyys, hymy ja se että on pyytettömästi reilu tyyppi. Yritän olla sellainen.
Käytiin lasten kanssa tekemässä vikat jouluherkkuostokset ja siitä alkoi minun jouluni. Ei ole enää pakko mitään, tärkeintä on olla läsnä lapsille ja miten upeita he ovatkaan kun heidän kanssaan oikeasti on. Monet leikit lastenhuoneen lattialla, ulkoilua omalla pihalla, monta rauhassa luettua kirjaa.
Ja ruoka, ai että! Sehän se on joulun keskeinen rakennuspalikka. Graavilohta, savulohta, leipiä, sienisalaattia, riisipuuroa, hedelmäsalaattia, piparimutakakkua, juustoja... Joulun tuoksut, joulun maut. Radiosta joululaulut... Kuopuskin heräsi päikkäreiltään Tonttujen jouluyötä tapaillen.
Koti on siisti, hyasintti tuoksuu, kynttilät palavat. Ei tällaista idylliä joka päivä jaksaisi, mutta - joulu on kerran vuodessa vaan...
Pohti Nti Nokkela kello 19:53 Ei kommentteja:
Vuosi 2016 on ollut rankka. Tuntuu että se on murjonut minua jotenkin liikaa, olen muuttunut ärhäkäksi ja olen kuin jatkuvasti puolustuskannalla, vaikka haluaisin olla lämmin, lempeä, reilu, ymmärtäväinen. Pitää hidastaa tahtia, hoitaa itseäni että jaksaa antaa muille. Pirun flunssa on kestänyt jo toista kuukautta, en ole käynyt lenkillä tai salilla, lihon, nenä vuotaa koko ajan ja nyt viimeisimpänä yskä on kestänyt jo viikon. Olen valittava, muiden myötätuntoa vinkuva nainen kun en ole ehtinyt tai jaksanut itse antaa sitä itselleni. Olen tavallaan kasvanut ihmisenä, olen pikkuisen oppinut pitämään puoliani. Toisaalta on tullut tämä inhottava kiukkuisuus.
Minua repii kun huudan lapsille ja tiuskin Villelle, vaikka tiedän millainen äiti ja vaimo haluan olla, olen ollut. Vaikka - silti olemme vahva perhe yhdessä, Ville tykkää minusta, lapset ovat ihmeellisen hienoja, olen tänään taas saanut olla heistä niin ylpeä. Pitää nyt vain vetää happea, etsiä taas tasapaino, muistaa mikä on tärkeää, jatkaa lastenhuoneen lattialla istumista, kietoa kädet Villen ympäri.
Olen viime viikkoina paljon miettinyt, miten on helppoa olla kepeä, raikas ja ihana kun on nuori ja on kaikki aika maailmassa elää itselleen, mutta kyllä aikuisuus koulii... Lapset ovat viedä järjen keltä tahansa ja se, miten sitä osaakin olla huono äiti vaikka lapsettomana oli aivan paras ja pedagogisin superkasvattaja vetää hartiat lysyyn keltä tahansa. Tilanteet töissä ja omat kasvot jotka menevät, vastuu kotona, rahahuolet ja miten soikeaksi se euro välillä venyykään ennen kuin häviää. Parisuhde joka tarvitsee aikaa, sanoja ja pitkän katseen silmäkulmasta  ennen vuoteeseen menoa, vaikka haluaisi vain olla yksin torkkupeiton alla ja syödä suklaata. Mietinkin,että ihailen kyllä kauheasti aikuisia ihmisiä, jotka eivät ole suostuneet katkeroituneiksi arjen polkemiksi hapannaamoiksi vaan jaksavat nauraa, hullutella, unelmoida ja harrastaa seksiä keskellä päivää vaikka olisi se siivouskin.
Aivan älyttömän ihanaa muuten kirjoittaa pitkästä aikaa.
Ostin äsken Marimekon Outletista mekon. Kunnon elokuvien kirjastovirkailija - kamaa, mutta siis ihana! Aion kääriä sen pakettiin ja avata ilahtuneen yllättyneenä jouluaattona.
Pohti Nti Nokkela kello 19:38 1 kommentti:
Kirjoitin nämä ekat viisi kohtaa jo eilen, 4.12., julkaisu vain jäi:
1. Miten ihanat aamut eilen ja tänään! Ei pidetty mitään kiirettä, aamupalakin kesti toista tuntia sohvalla lastenohjelmien ääressä. Saatiin myös nukkua kaksi ja puoli tuntia pidempään kuin edellisinä aamuina eli seitsemään asti, millä oli merkittävä vaikutus jaksamiseen. Ei mitään tönimistä ja vinkumista ja sillä jos jollain oli vaikutusta minun hermojeni tilanteeseen.
3. Tätini tuli meille eilen kylään. Alku oli melkoista hässäkkää, en saanut edes lounasta syötyä kun lapset kiljuivat sylissä, N töni taas pienempäänsä ym. perhehelvettimeininkiä, mutta taaperon nukahdettua meno rauhoittui ja meillä oli tätini kanssa idyllinen kahvihetki jossa kahvi, oi kahvi, maistui hyvältä, pulla oli maukasta ja keskustelu soljui vilkkaana ja ajatuksia herättävänä.
4. Päästiin eilen koko perheellä saunaan. Tunti siellä vierähtää nopeasti!
5. Ihana oli saunan jälkeen pötkötellä lasten kanssa sängyllä ja hassutella Villen kattaessa meille olkkariin iltapalaa. Oli idyllit kohdillaan!
Nämä kirjoitukset sitten tänään 5.12:
6. Pitkästä aikaa koko perheen yhteinen vapaa! Se alkoi niinkin upeasti, että nukuttiin kahdeksaan! Siitä kun meidän lapset on nukkuneet noin myöhään on monta kuukautta. Kuopus heräsi taas tapansa mukaan puoli kuudelta ja sai onnettomuudekseen yöpaitansa märäksi vettä falskaavasta tuttipullosta. Kävin unista kamppailua mielessäni, että jaksanko nousta vaihtamaan hänelle kuivaa ylle, kun hän tulikin päälleni makaamaan kuin pikkuinen apina, poski poskellani. Siinä sitten nukuttiin ja kun lopulta herättiin yöpaitakin oli kuivunut.
7. Lähdettiin hiiiiitaiden aamutoimien jälkeen koko porukka Itikseen Leikkiasemalle energiaa purkamaan, jonka jälkeen Ville vei meidät PanchoVillaan syömään. Ei valitettavasti ollut yhtään kummoista ruokaa, olen tehnyt itsekin huomattavasti maukkaampia kasvishampurilaisia. Mutta onhan se silti luksusta kun ei tarvitse itse kokata ja tehdä syömisen jälkeistä raivaussiivousta
8. Flunssa vain jatkuu. Suoraan sanottuna VITUTTAA kun ei pääse lenkille tai salille!
9. Nakella tuli tänään vain yksi pissavahinko, eilen ei yhtään! Olen niiiiiiin onnellinen että hän pääsee pois vaipoista!
10. Ville myi pleikkarinsa, varatelkkarin ja ison läjän pelejä, hurraa! Ostaja tulee kohta. Sitten varmaan heivataan työhuoneesta penkit varastoon ja alkuvuodesta yritetään raapia pennoset kasaan ja ostaa vuodesohva. Sitten ilmavat valkoiset verhot, uusi vähän pienempi matto mahdollisesti, kirjahylly siistiksi ja parit taulut seinälle ja työhuonekaan ei ole enää kauniin kotimme ankea pikku putka vaan viihtyisä huone jonne kurkkaaminen ei aiheuta inhonväristyksiä.
Pohti Nti Nokkela kello 20:08 2 kommenttia:
1. Taas blogihiljaisuutta. Asiat kasaantuvat kuten elämässä on tapana, olen tässä sitten viime kirjoittamisen tavannut ystävää, ollut kuopuksen kanssa Kiasmassa ja esikoisen kanssa elokuvissa ja ravintolassa, käynyt töissä, tullut kiusatuksi töissä, ollut hengessä mukana Naken fysio-, toiminta- ja puheterapeutin arvioissa. Olen yhtäkkiä kuormittunut miltei murtumispisteeseen tilanteesta töissä, tosin olenkin tyyppinä melko pitkämielinen ja sitten kun kamelin selkä katkeaa niin se todella katkeaa. Työ on aina ollut minulle ihan huipputärkeä osa elämää ja se että olen hyvä ja arvostettu työssäni on suorastaan osa identiteettiäni, ja kun sitä horjutetaan niin tuntuu se todella pahalta.
2. Kotonakin on aika rankka vaihe, kun Nakke tönii kuopusta minkä ehtii ja tämä reagoi joka kerta korvia särkevällä ulinalla. Työminäni saamien kolhujen lisäksi olen surrut sitä, miten en olisi kuuna päivänä osannut aavistaakaan että voin olla näin surkea äiti, oikea persereikä haavekuvieni keskustelevan, ymmärtäväisen, hellän ja hassuttelevan äidin sijaan.
3. Kroppakaan ei miellytä, kun en ole juurikaan päässyt liikkumaan flunssan takia (ja vähän myös sen että ollaan melkein joka päivä menty läpsystä vaihdolla töihin Villen kanssa) ja iltaisin pidän ruokaorgioita sohvalla. Tosin nyt ne pitää lopettaa, ei sellaisesta mässäilystä edes nauti, tulee vain löysä ja entisestään itseensä tyytymätön olo.
4. Mietin tänään, että vaikka se tuokin minulle usein murhetta ja mietittävää, haluan silti jatkossakin olla ihminen joka sanoo uusille asioille "kyllä" sen sijaan että sanoisi "ei".
5. Yksi ystäväni ottaa minuun yhteyttä vain valittaessaan. Minäkin haluaisin välillä kaataa kaikki huoleni, mutta mihinhän ne valuisivat.
6. Illalla katsottiin lasten kanssa elokuva Joulupukki ja noitarumpu ja syötiin hapankorppuja. Oli aivan ihana yhteinen tuokio ja etenkin viime päivien murheiden ja kireiden hermojen jälkeen se tuntui niiiin hyvältä ja tärkeältä.
7. Kuopus oli tänään pari tuntia hoidossa ystäviemme luona, kun minä olin töissä ja Ville Naken kanssa Lastenlinnassa toimintaterapia-arviossa. Hoidossaolo oli mennyt hyvin mutta kotona hän oli kovin itkuinen ja takertuvainen pienoinen.
8. Olisinpa parempi äiti, kärsivällisempi ja enemmän läsnä. Saisinpa joskus olla Naken kanssa kahdestaan, nuo kaksi pientä vaativat niin paljon, koko ajan yhtaikaa, koko ajan jotain. Joinain päivinä minulla on ihan koko ajan riittämätön olo vaikken koskaan ole tehnyt enemmän.
9. Arvostan itsessäni sitä, että kun tuntuu että kaikki menee päin helvettiä ja olen ihan puhki enkä jaksaisi enää mitään, saan kuitenkin itsestäni sen verran irti että alan miettiä vaihtoehtoja ja nähdä mahdollisuuksia.
10. Nukahdan ihan just sohvalle. Viime yönä lapset herättivät sata kertaa ja aamulla kello soi 05.25.
Pohti Nti Nokkela kello 20:55 3 kommenttia:
Yli puoli viikkoa radiohiljaisuutta takana mutta nyt, täällä taas! Mitäs sitä viiden päivän aikana ehtiikään? Noo:
1. Valvoin kaksi (peräkkäistä) yötä töissä. Tosi hyvin meni sekä valvomiset että myös päivällä nukkumiset (lähinnä ekan yön jälkeen mikä olikin tärkeintä) ja kiva oli pitkästä aikaa olla yössä työssä. Plus palkka mikä yövuoroista maksetaan on enemmän kuin jees.
2. Yövuorojen välissä (nukkumisen jälkeen) olin lasten kanssa, siivosin kotia, kävin salilla. Viimeksi mainittu oli kyllä fiksu veto, paljon virkeämpänä lähdin toiseen yöhön kuin jos olisin vain lepäillyt sohvalla.
3. Ikävöin yöllä töissä kauheasti lapsia. Aina minä heitä ikävöin, vaikka nytkin on tavallaan rankka jakso menossa kun Nakke on taas ruennut kamalasti tönimään pikkusiskoaan ja tämä lentää vähän väliä kumoon surkeasti ulisten. Monellakin tapaa työ on hermojeni kasassa pitäjä, mutta silti niitä lapsia vaan tulee aina ikävöityä kun on heistä erossa.
4. Vikan yövuoron päätyttyä lauantaina nukuin vain kolme tuntia koko päivänä. Siitä jäi ehkä vähän tähänkin hetkeen vaikuttamaan univajetta.
5. Haluaisin olla paljon kärsivällisempi ja neuvottelevampi äiti.
6. Oma äitini tuli meille lauantaina, menimme Naken kanssa häntä vastaan. Mikä iloinen jälleennäkeminen!
7. Eilen lähdettiin Villen kanssa aamuvarhaisella Länsisatamaan - Tallinna calling!
8. Oli superkiva reissu! Juttu luisti ja sai nauraa, oli ihanan kiireetöntä yhdessä. Ruoka oli herkullista, viini maistuvaa, tuliaiset maistuvia. Yöksi kupsahdettiin hotellin vällyjen väliin ja ei ole kyllä parempaa sänkyä kuin hotelleissa! Ja aamulla oli ihan suurinta luksusta heräillä rauhassa, syödä kunnon aamupala pitkän kaavan kautta ja köllähtää uudestaan sänkyyn. En ole nukkunut kuutta pidemmälle elokuisen Barcelonan matkamme jälkeen ja nyt ollaan kuitenkin jo marraskuun lopussa, hemmetti.
9. Tänään on ollut ihana nähdä lapsia, joskin en ole väsymyksestä ja flunssasta johtuen jaksanut olla heille niin läsnä ja pitkähermoinen kuin haluaisin. Huomenna on uusi päivä.
10. Tänään, kuten aina oltuani pidempään pois kotoa, jynssäilin ihan onnessani pintoja ja järjestin tavaroita (vaikka äitini olikin pitänyt kaiken siistinä). En vain osaa muuten asettua jälleen kodiksi.
Pohti Nti Nokkela kello 20:56 Ei kommentteja:
1. Kamalan väsyttävä päivä! Aurinko on paistanut viimeksi sunnuntaina ja mietin, että nyt ollaan siinä pisteessä kun tärkeintä on pitää päänsä edes suunnilleen läjässä, ja esimerkiksi terveellisemmille elämäntavoille ei kannata uhrata edes puolta ajatusta.
2. Sanoi hän suklaapala suussaan.
3. Oltaisiin menty aamusta koko perhe Itikseen, mutta se aukesikin vasta klo 10. Mentiin sitten Jumboon ja lapset saivat touhuta pitkään leikkipaikalla. Sitten ruokaostokset ja ravitseva lounas Hesburgerilla.
4. Nähtiin siellä Hesellä yhtä kaveria, jonka kanssa tuijotettiin varmaan minuutti toisiamme ennen kuin vihdoin kirkas lamppu syttyi ja tunnistaminen tapahtui.
5. Olen vähän flunssassa, luultavasti siitä influenssapiikistä.
6. Lapset nukkuivat päikkäreitä aina kello viiteentoista saakka! Oli varmaan ennätys. Itsekin nukuin.
7. Tein päivälliseksi sosekeittoa porkkanasta, perunasta ja punaisista linsseistä. Valmiiseen keittoon lisäsin meille vielä raejuustoa ja voilla siveltyä paahdettua ruisleipää ja itselleni kuivattua chilirouhetta. Oli tosi hyvää "puhdasta ruokaa". Kuopus eli tuonkin aterian yli vain pyhällä hengellä, mutta Nakke oikein kaapi lautasensa tyhjäksi. Kaikkien nirsojen vuosien jälkeen tuntuu yhä jotenkin ihmeeltä kun hän nykyään syö hyvin.
8. Vietettiin ilta lasten kanssa kirjastossa. Siellä oli hirveä härdelli päällä, alakouluikäiset lapset räiskivät kovaäänisesti tietokonepelejä, olivat piilosilla ja puhua hölpöttivät. Ei aiis tarvinnut nolostella omien lasteni äänekästä touhukkuutta. Siivosin lelut oikein vimpan päälle lähtiessämme, lastenosasto näytti kutsuvalta kuin jonkun olohuone.
9. Imuroin ja luuttusin, pinnat kiiltävät hetken, pöydällä on pullea kimppu tulppaaneja vaasissa. Tämä koti on niin rakas! Vielä kun työhuone saadaan kuosiin. Ville osti tänään sen kattoon lampun, se on hyvä alku. Toinen telkkari pitäisi saada hemmettiin, kirjahylly raivata, ehkäpä penkit viedä pois ja niiden tilalle joku ihana sohva. Kai siitä vielä joskus kaunis huone saadaan...
10. Huomenna yövuoroon. Väsyttää jo valmiiksi, mutta se palkka kyllä motivoi.
Pohti Nti Nokkela kello 20:49 Ei kommentteja:
1. Yleensähän aika oikein liitää, mutta tämä päivä tuntuu piiiiiitkältä.
2. Johtunee osin siitä, että heräsin jo viideltä kuopuksen kanssa. Heräsin väärällä jalalla ja valitettavasti kiukkuinen mieli kurkki koko päivän aivan olan takana.
3. Nakke pärisytti ärsyttävästi hakiessani hänet päiväkodista niin että sylkeä lensi päälleni. Töissä yksi asukas huusi kurkku suorana ja tarttui satuttamismielessä paitaani. Elämäni sylkykuppina...
4. Olin jäädä bussin alle (autolla). Tilannenopeutta molemmilla vähän liikaa. Säikähdin, ärsytti.
5. Kävin aamupäivällä salilla, lillumassa porealtaassa, saunassa ja noiden päälle vielä sushi-lounaalla. Ihan yletöntä luksusta, muttei onnistunut kääntämään huonoa mieltä kokonaan.
6. Olin vielä kotiin töistä ajaessani niin kiukkuinen että parkkeeratessani pihaan suljin nautinnollisesti radion juuri ennen toimittajan selostuksen loppuhuipennusta ja sanoin ääneen ilkeästi: juttusi kiinnostaa minua niin vähän etten jaksa edes kuunnella sitä loppuun.
7. Ikävöin koko illan töissä lapsia ja Villeä, kotiin.
8. Toinen vaipaton päivä Nakella. Olen niiiiiiiin iloinen siitä!
9. Eilen oli kiva viettää Villen kanssa yhteistä iltaa lasten mentyä nukkumaan.
10. Välipalan jälkeen kehottaessani Nakkea potalle hän vain jatkoi pöydässä istumista ja sanoi haaveksien: "Nyt minä nautin kesäauringosta..." :-D
Pohti Nti Nokkela kello 22:49 Ei kommentteja:
1. Käytiin lauantaina lasten kanssa saunassa Villen ahertaessa iltavuorossaan. Viihdyttiin melkein tunti eikä tainnut tulla mitään draamaa mistään. Ihanaa kun ihan joka päivä ei ole kauheaa huutoulinaa ties mistä.
2. Kivat kaksi aamuvuoroa oli viikonloppuna töissä.
3. Nukahdin lauantaina jo puoli yhdeksältä sohvalle. Ihanaa oli herätä sunnuntaina täysin levänneenä.
4. Nakke oli tänään päiväkodin jälkeen koko loppupäivän ilman vaippaa ilman vahinkoja! Olen niiiiiiiin onnellinen! Ja hän itsekin vaikutti ylpeältä ja tyytyväiseltä. Loppuvuoden missioni on saada jättää häneltä vaipat hemmettiin.
5. Oltiin eilen lasten kanssa ystäväni luona. Tyttöseni ovat kyllä niin reippaita kyläilijöitä!
6. Käytiin tänään tyttöjen kanssa ottamassa influenssarokotteet. Olin varautunut tunttien odottamiseen, mutta ei ehdittykään edes riisua ulkovaatteita kun meidät jo kutsuttiin sisälle.
7. Leikin illalla Naken kanssa pitkään kaiken maailman pikku-ukoilla.
8. Kävin hölkkäämässä seitsemän kilsaa.
9. Leivoin ekat joulutortut, täytteenä omena-kaneli - marmeladi. Olisi ollut glögiäkin mutta vallan unohdin iskiessäni torttuun kiinni.
10. Tänään pääsee uusiin lakanoihin tutimaan.
Pohti Nti Nokkela kello 20:51 2 kommenttia:
1. Käytiin eilen lasten kanssa taas kahvilassa. Rakastan Espresso House - kahvilaketjua! Sisustus on ihanan rento mutta kuitenkin tyylikäs, palvelu tosi ystävällistä ja herkut tietysti hyviä.
2. Olen kuopuksen kanssa päikkäreillä, nukuinkin yli tunnin ja nyt löhöän viltin alla. Ville kävi hakemassa Naken päiväkodista ja he kävivät samalla kirjastossa palauttamassa lukuisat sakkokirjamme sekä lainaamassa uutta lukemista. Villen miellyttävä ääni kuuluu oven läpi hänen lukiessaan Nakelle.
4. ... Ja nyt onkin jo ilta klo 21.40.
5. Istun bussissa matkalla siskoltani iltaa istumasta. Oli niiiin kiva ilta! Haettiin pizzat, otettiin vähän viiniä ja juteltiin pitkästä aikaa rauhassa.
6. Sain siskoltani ihanan nahkalaukun.
7. Kiitin kaatamalla punaviinit hänen valkoiselle päiväpeitolleen, kröhm...
8. Käytiin ennen tätä illanviettoani koko perhe Fallkullan kotieläintilalla. Ihana työputken päälle viettää aikaa koko perhe yhdessä!
9. Äsken tultuani tähän bussille ohitin humalaisia aikuisia ja muutaman pienen lapsen. Lapset...
10. Vietettiin eilen kiva, rento ja mitään tekemätön koti-ilta lasten kanssa.
Pohti Nti Nokkela kello 21:48 3 kommenttia:
1. Pitkästä aikaa saatiin viettää aamupäivää koko perhe yhdessä.
2. Haettiin porukalla postista tilaamani uudet kengät ja ne ovat vielä ihanammat kuin kuvittelinkaan!
3. Kävin ennen Villen iltavuoroon lähtöä salilla piiiiitkästä aikaa, ihanaa! Tehdessäni taljalla yksi mies alkoi pitkällisesti jaaritella minulle, kunnes sanoi äkkiä nolostuneena:"ai anteeksi, oho, sori, et olekaan Jari". Vastasin mielessäni: "Ei sinun tarvitse pyytää anteeksi että puhuit minulle, tietenkään, mutta yhdennäköisyyteni Jariin...??"
4. Oltiin lasten kanssa ilta yksien ystävien luona.
5. Siellä kamuilla kuopus ei tehnyt kertaakaan pissaa vaippaan vaikka oltiin monta tuntia! Todella määrätietoisesti hän ilmaisi itse kun piti päästä potalle ja aina sai pissat tehtyä.
6. Tein äsken kasvonaamion ja värjäsin kulmat.
7. Nukahdan varmaan ihan just tähän sohvalle. Viime yö meni kuopusta passatessa.
8. Villen ja mun Tallinnan reissu senkun lähestyy!
9. Lumet sulavat. :-(
10. Uni ota ja vie mut...
Pohti Nti Nokkela kello 20:58 5 kommenttia:
tiistai 15. marraskuuta 2016
1. Tämä vuosi on ollut tavallaan aika rankka. Johtajan työni ja työkavereiden ilkeys, muuttaminen, vuoden jatkunut univelka, huolet Naken kehityksen suhteen ja kuopuksella paljastunut sydänvika, ystävä joka ei enää juurikaan pidä yhteyttä, rahahuolet ja läpsystä vaihto ahertaessamme Villen kanssa töissämme.
2. Illat lasten kanssa ovat nykyään kivoja ja rentoja. Muutenkin pahin siskon tönimis - ja äidissä roikkumisvaihe taitavat olla ohi. Yöt sen sijaan ovat vähän mitä ovat...
3. Paistoin lapsille aamupalaksikin banaanilettuja, he olivat tosi mielissään.
4. Nyt kuopuksen nukkuessa tein itselleni lounaaksi herkullisia voileipiä.
5. Illalla Villen täti tulee meille kylään ja tein vierailuamme varten lisää herkullisia voileipiä erilaisilla päällisillä.
6. Palkkapäivä/ tili tuli tili meni päivä.
7. Nukahdin eilen jo yhdeksältä sohvalle.
8. Naapurista on monena iltana kuulunut lapsen korvia vihlovaa kirkumista. Mietin lastensuojeluilmoitusta, mietin ovikellon pimputtamista, minä vain mietin.
9. Kuopus on innoissaan pottahommista ja kiskoo minut aamuisinkin ylös aikaisin päästäkseen pissalle. Mietin josko olisi aika jättää vaipat pois... On kyllä huomattavasti helpompaa uusien asioiden omaksuminen lapselle, jolla selkeästi on herkkyyskaudey asioiden oppimiseen ja suuri oma motivaatio asioihin, kuin lapsella, jolla sitä motivaatiota ei juurikaan ole ja herkkyyskausiakin saa odotella. Tämän olen kahden lapsen äitinä havainnut.
10. Haluaisin että ihmisillä olisi minun kanssani hyvä ja kotoisa olo, turvallinen.
Pohti Nti Nokkela kello 11:35 2 kommenttia:
maanantai 14. marraskuuta 2016
1. Makoilenpa tässä sohvalla viltin alla (ja kohta varmaan nukahdan tähän). Luksusta!
2. Olin aamun töissä.
3. Ville ja kuopus tuli mua hakemaan ja käytiin porukalla hakemassa Nakke päiväkodista.
4. Kiva, rento ilta lasten kanssa Villen ahertaessa iltavuorossaan. Aiemmin illat olivat kiukkuista helvettiä mutta nyt ne ovat viime aikoina kiepsahtaneet kivoiksi.
5. Vatsaa on särkenyt iltapäivästä asti, tiedä häntä miksi. Vihaan vatsakipua!
6. Luettiin lasten kanssa lelukuvasto hartaasti kannesta kanteen. Ihanaa päästä ostamaan lapsille uusia leluja! En ikinä osta heille mitään joulun ja syntymäpäivien välissä.
7. Kuopus on opetellut laulamaan. "Laa laa laa laa." Hän on älyttömän suloinen!
8. Paistoin lapsille banaanilettuja iltapalaksi, he tykkäsivät kauheasti.
9. Selkäkipu on vain etäinen aavistus eiliseen verrattuna.
10. Nakke laittoi pehmolelukoiransa potalle ja työnsi sen tassun nivusiin ja sanoi: "Voi ei koira! Koira laittoi käden pimppaan! Koira! Nyt sinun käteen meni kakkaa!" :-D
Pohti Nti Nokkela kello 20:52 Ei kommentteja:
sunnuntai 13. marraskuuta 2016
1. Perjantaina kiva ilta kavereilla!
2. Eilen lapset nukkuivat seitsemään, HALLELUJAA!, mutta tänään ei ollut yhtä paljon onnea matkassa ja aamu alkoi jo ennen kuutta.
3. Onneksi tähän päivään sisältyi yli tunnin mittaiset päikkärit. Teki niin hyvää!
4. Sidkoni oli meillä eilen vahtimassa lasten unta, kun Ville lähti moikkaamaan kaveriaan ja minä ahersin iltavuorossa. Istuttiin töistä tultuani siskon kanssa vielä iltaa, parasta!
5. Olin aamulla lasten kanssa pulkkamäessä ja olen nyt kärsinyt selkäkivusta.
6. 9 päivää sisältäen kahdeksan työpäivää - putkeni päättyy huomenna.
7. Kävin tänään aamulla suihkussa niin että lapset odottivat kiltisti olkkarissa ilman mitään kolmas maailmansota syttyy ihan just - meininkejä. Hurraa!
8. Kahden viikon päästä Villen kanssa Tallinnaan!!!
9. Suunnittelen innoissani joululahjoja lapsille.
10. Ensi viikolle olen sopinut kivoja kamujen tapaamisia.
Pohti Nti Nokkela kello 18:28 2 kommenttia:
torstai 10. marraskuuta 2016
1. 5/5 iltavuoro done!
2. Käytiin tänään lasten kanssa kahvilassa. Ovat he vaan ihania neitejä. Kuopus hauskuutti meitä laittamalla tyhjän muffini-kääreen hatuksi päähänsä ja Nakke nauroi aivan tikahtuakseen. Arjensietokykyni on ollut viime aikoina huono, kahmin jokaiseen päivään jotain tuollaista erityistä.
3. Trump Amerikan presidentiksi????!!!! Tuntuu käsittämättömältä. Maailmassa on jotain mätää...
4. Kuopus tapailee sanoja!
5. Uimahallissa toissapäivänä yksi nainen kysyi, ovatko lapset kaksosia. Sitten hän tuijotti pitkään ja kysyi, onko tyttö vanhempi. Ei nyt mennyt ihan putkeen.
6. Tilasin uuden verokortin loppuvuodeksi ja sain pikkuisen hivutettua veroprosenttia alas, hurraa!
7. Olen kärsinyt tänään sekaisin olevasta vatsasta. Tosi hilpeetä töissä.
8. Lihakset ovat kipeänä, kun olen viime päivinä niin paljon kiskonut ja puskenut lapsia rattaissa halki lumivallien
9. Eilen pakkasin lapset pulkkaan ja käytiin postissa ja leipomossa. Kuopus ulvoi puolet matkasta ja teki itsepintaisia pakoyrityksiä mutta muuten oli oikein tunnelmallista.
10. Huomenna kylään kaveriperheemme tykö!
Pohti Nti Nokkela kello 22:24 1 kommentti:
tiistai 8. marraskuuta 2016
1. Lisää lunta! Gotta love it.
2. Aika usein koen itseni sosiaalisesti kömpelöksi. Välillä silloinkin, kun olen hyvän ystävän kanssa ja keskustelu on pitkä, ihana ja polveileva, joudun ikään kuin henkisesti pukkaamaan vauhtia lauseiselleni että saan ne ulos. Introvertti mikä introvertti.
3. Töissä on muuten toisin. Ammatti-minäni on kontaktia ottava, kahvipöytien keskustelun kuljettaja ja sanavalmis smalltalkaaja.
4. Sosiaalisen kömpelyyden vastapainona aivoni ovat kyllä nokkelat ja välillä keksin tosi hyviä siltoja asioiden välille ja järki leikkaa nopeasti. Näin siis välillä.
5. Pöydällä on kimppu vaaleanpunaisia neilikoita, kaksi punaista ruusua ja hopeisessa talonmuotoisessa lyhdyssä kynttilä palaa. Näinä sotkuisina pikkulapsiaikoina janoan kauneutta ympärilleni.
6. Kuopus nukkuu. Helkutan mahtavaa olla tämä hetki yksin!!
7. Värjään tässä samalla kulmakarvojani. Albiinolle vähän kehystä kasvoihin, niin.
8. Juttelin yhden papan kanssa mukavan ja lämminhenkisen pikku keskustelun liikennevaloissa. Melkein joka kerta kun olen lasten kanssa liikenteessä joku tulee juttelemaan.
9. Rakastan tätä kotia ja tätä asuinaluetta ja nyt taas oikein isolla punaisella sydämellä helsinkiä. Yhdeksäs vuosi tässä kaupungissa ja nyt, hidas on lämmennyt, olen helsinkiläistynyt... Nyt taas tuntuu ettei tästä maailman parhaasta kaupungista ikinä raaski muuttaa pois. Olen aina tuntenut itseni juurettomaksi ja irralliseksi, on ollut asuinpaikkoja. Ja nyt - kotikaupunki.
10. Oli kiva, leppoisa aamu lasten kanssa. Tällaisina päivinä rakastan elämääni, itseäni, perhettäni, noita pieniä täydellisiä lapsia, rakastan niin että sielussa läikkyy!
Pohti Nti Nokkela kello 11:17 Ei kommentteja:
maanantai 7. marraskuuta 2016
1. Iltavuoro töissä takana. Jotenkin nämä 14-22 vuorot tuntuvat vähän liian pitkiltä, jatkossa taidan sopia lähinnä kello 16 alkavia vuoroja. Hirveä ikävä ollut lapsia. Ja töissä oli melko tylsä vuoro, vaikka parit onnistumisen tunteet sainkin kokea kun hoidin pari juttua hyvin.
2. Ulkona on talven ihmemaa. Ja huomenna tuloo lisää lunta. Musta on tullut ihan talvifani.
3. Käytiin Naken kanssa kahdestaan kirjastossa Naken päiväkodin jälkeen.
4. Päiväkodista lähtiessämme jouduimme todistamaan, kun yksi isä komensi, ilkeili ja nöyryytti pukeutumisesta kieltäytyvää kaksi-vuotiasta. Isä mm. käski "No niin, kovanaama, niele nyt se ylpeytes, niele se!" ja kovanaama oli ehkä viimeinen asia mikä tuli mieleen itkusta punaiseksi mennyttä pikkupoikaa katsoessa. Olisin halunnut kysyä pojalta, tarkoittaen kysymyksen tietysti pojan isälle, että "oliko sulla isää ikävä". Harmittaa etten kysynyt.
5. Huomenna lasten kanssa uimaan!
6. Olen kyllästynyt vähättelemään itseäni, olemaan niin epävarma ja itsekeskeinen. Olen niin kyllästynyt etten enää juurikaan ole. Vihdoin!
7. Hoideltiin aamulla asioita Villen ja kuopuksen kanssa.
8. Laitoin toissapäivänä parvekkeelle joukuvalot. Kuopus äitikoukussaan roikkui seurana parvekkeella kitisten paljain varpain, jalat jääkylminä.
9. Yritän sopia siskoni kanssa treffejä. Ehditään nähdä valitettavan vähän, toisen arki on vieras. Mutta tällaistahan nämä ruuhkavuodet tietysti ovat.
10. Väsyttää kamalasti. Koko päivä jalkojen päällä, kuudesta alkaen.
Pohti Nti Nokkela kello 22:58 Ei kommentteja:
sunnuntai 6. marraskuuta 2016
1. Hurraa, molemmat lapset nukkuvat! Esikoinen kuopuksen pinnasängyssä ja kuopus vieressäni Villen ja mun sängyssä. Itsekin taisin torkahtaa hetkeksi. Sitten kuulostelin ihanaa hiljaisuutta ja hipauttelin hakemaan keittiöstä piirakkaa ja suklaata ja palasin sänkyyn huovan alle niitä nakertamaan.
2. "Hipsuttelin", "nakertamaan"... Hiirikö olen?
3. Ystävieni piti tulla aamusta kylään. Olin siivonnut, leiponut piirakan, käynyt lasten kanssa kaupasta keksejä ja sytytellyt kynttilät. Juuri kun kello tikitti treffiaikaamme ja sain sanottua "ihan kohta he tulevat" tuli tekstiviesti, että he eivät ehdikään tulla. Luulin ensin että se oli vitsi ja oikeasti he ovat ihan jo oven takana.
4. Keittelin sitten lapsille mannapuuroa ja vedin itse piirakkaa.
5. Kaunis elokuvamainen lumisade ulkona TAAS!
6. Lapset leikkivät ruokaa odottaessaan hippas, kikatus raikasi. Tulen niin onnelliseksi noista pienistä yhteisleikin väläyksistä kaiken tappelun ja tönimisen keskellä!
7. Herättiin aamulla jo ennen kuutta, kaikki neljä samasta sängystä. Krooh...
8. Menen illaksi töihin ja tästä alkaakin viiden perättäisen iltavuoron putki. Onneksi työt alkavat huomista lukuunottamatta vasta klo 16 niin hyvin ehtii kotona touhuta vaikka sun mitä. Perheaika vaan jää vähiin mutta ainahan yhden viikon jaksaa.
9. Nauroin eilen illalla ihan tukehtumaisillani Villen jutuille, miten kävikin niin nauruhermoon. Ihan posket kramppasivat.
10. Kunhan on tässä nukuttu ja Ville tulee töistä haluaisin ehtiä hetkeksi ennen omiin töihini menoa ulkoilemaan, pulkkailemaan.
Pohti Nti Nokkela kello 12:55 Ei kommentteja:
lauantai 5. marraskuuta 2016
1. Ihan superkiva päivä! Aamusta asti kaikki meni putkeen! Ei yhtään hermoja repivää ulinaa koko päivänä! Kiitos, kiitos, kiitos, tämä tuli enemmän kuin tarpeeseen! Välillä tulee sellainen olo että ei helvetti, ei kenenkään muun lapset oli niin tyytymättömiä koko ajan, mihin saa tehdä valituksen, ja sitten palaa todellisuuteen että niin ne ovat minun omia lapsiani, sitä niität mitä kylvät. Mikä ei varsinaisesti nostata mielialaa kun kaikki menee muutenkin päin helvettiä ja päivät ovat aamusta iltaan yhtä huutoa.
2. Päivän yleisfiilikseen vaikutti varmasti sää, joka oli täydellinen. Aurinkoa, pakkasta ja vähäsen luntakin. Kyllä ihminen tarvitsee valoa!
3. Oltaisiin menty lasten kanssa kirjastoon, kun en muistanut pyhäinpäivää. Karu pettymys koitti kirjaston suljetuilla ovilla. Nakke oli armoton: "Soo soo äiti! Töhö töhö! Nyt oli äiti hölmösti tehty! Nyt äiti, pyydä anteeksi!" :-D
4. Mentiin sitten kirjaston viereiseen puistoon lataamaan aurinkoenergiaa. Puhuin melkein koko puistoilun ajan äitin kanssa puhelimessa. Aina välillä kuulee tai lukee moitteita äideistä jotka vain ovat puhelimensa lumoissa esim. bussissa tai puistossa vaikka lapset ovat vieressä, mutta tässä pallo takaisin teille, arvostelijat - entä jos se lyhyt aika ulkona tai julkisissa on ainut koko päivässä kun äiti voi rauhassa soittaa tai tekstata? Mun on ainakin turha kuvitellakaan voivani tehdä oikein mitään omaa kotona ilman tolkutonta älämölöä.
5. Kuopus nukahti rattaisiin puistosta tullessamme ja jatkoi unia vielä tunnin eteisessämme. Jes! Liian usein hänen unensa jäävät tyngiksi hänen nukahdettuaan rattaisiin ennen varsinaisia päikkäreitä, ja sitten en saa häntä ruoan jälkeen enää uudestaan nukahtamaan.
6. Babyn nukkuessa pidimme Naken kanssa ihanan, rauhallisen lounashetken ja luimme sitten sohvalla kirjoja.
7. Villen tultua aamuvuorosta lähdettiin porukalla Malmin hautausmaalle muistamaan kuolleita läheisiä. Oli kaunis tuokio oman perheen kanssa.
9. Saunan jälkeen pötköttelyä kaikki neljä Villen ja mun sängyssä, mmmmmmm. :-)
10. Paras päivä aikoihin! Tuntuukin niin pitkältä, kerrankin, aamusta on ikuisuus.
Pohti Nti Nokkela kello 19:11 Ei kommentteja:
perjantai 4. marraskuuta 2016
1. Olin tänään töiden merkeissä yksissä Halloween-juhlissa. Tuli taas siellä sellainen olo että kyllä, voi kyllä, vammaistyö on just mun ala. Vaikka samalla olenkin haistellut uusia työtuulia. Mutta realistisesti, hoitovapaan aikana en lähde tuolta minnekään.
2. Töistä kotiin ajellessani purskahdin miltei itkuun kun tuli niin kauhea ikävä lapsia. Tätä tää äitiys on... Vaikka:
3. Päivällä olin taas kerran saada hermoromahduksen, kun yritin tehdä ruokaa ja molemmat lapset olivat aivan iholla vinkumassa ties mitä. Jumalauta! Milloin he alkavat leikkiä kahdestaan, milloin???
4. Olin aamulla kuopuksen kanssa taaperoiden lorutunnilla kirjastossa. Saatiin kamuiksemme sinne yhden Naken päiväkotikaverin äiti ja minun kuopukseni ikäinen taapero. Kiva oli siihen äitiin tutustua vähän ja ihana olla välillä 100% läsnä ja olemassa kuopukselleni. Hän vie järkeni ja mielenterveyteni päivittäin olemalla niin mahdottoman aktiivinen ja, uh, tutkivainen, mutta on hän vain niin ihana. Pikkuisen vielä vauva.
5. Lorutunnin jälkeen kuopus nukahti rattaisiin enkä viitsinyt enää lähteä kotiin kun kohta olisi jo pitänyt lähteä Nakkea päiväkodista hakemaan, joten luuhasin hissukseen kaupoissa ja kävelin ympäriinsä ulkona kauniin, elokuvamaisen lumisateen hiljalleen pudotessa maahan ympärilläni.
6. Ostin lapsille pulkan.
7. Töihin ajellessani oli kuin maaliskuu n. klo 19 - vähän lunta, pikku pakkanen, harvinainen.valoilmiö nimeltä aurinko laskemassa.
8. Ostin alkosta viiniä ja myyjä halusi nähdä henkkarini. Hurray!
9. En ole nähnyt Villeäni tänään kuin ohimennen. Huomenna sitten kokonainen ilta yhdessä.
10. Ei huvittaisi mennä nukkumaan, kun on niin kiva valvoa täällä hiljaisessa kodissa, mutta aamullahan se sitten kostautuu.
Pohti Nti Nokkela kello 23:12 Ei kommentteja:
torstai 3. marraskuuta 2016
1. Eilisillasta muodostukin kaikeksi yllätykseksi kiva! Päikkärit ja särkylääkkeet piristivät niin, että lähdettiin vielä lasten kanssa ulos lumeen kävelemään ja kauppaan, ja Ville otti meidät töistä tullessaan kyytiin. Lapset ovat todella innoissaan lumesta!
2. Haettiin eilen kotimatkalla pizzat ja lapsille ranskalaiset, jotka olivatkin valtavat. Syönnin jälkeen makoiltiin Villen kanssa sohvalla ja lapset riehuivat hyväntuulisina eivätkä tapelleet kertaakaan. Nakke esitteli vauhdikkaita jumppaliikkeitä ja kuopus tanssi pyörimällä kädet suorina viistosti ylöspäin kohotettuna, hyvin.suloisesti.
3. Ulos lähtiessämme Nakke sanoi: "Saanko esitellä - äitin uudet talvikengät! Saanko esitellä - äitin uusi talvitakki!" :-D
4. Tänään paistoi aurinko, ihanaa!
5. Mentiin lasten kanssa suoraan päiväkodista pienelle retkelle Fallkullan kotieläintilalle, eväinämme pullaa ja pillimehut. Mikä tahansa ulkoilu on retki kun siihen liittää eväät!
6. Flunssani on jo paljon kesympi kuin eilen, vaikka aivastelenkin koko ajan. Nopeiden sairasteluiden nainen iski jälleen!
7. Villen tädit kävivät tänään nopeasti. Nakke sai uuden takin ja Marimekon ihanan mekon ja kuopus Polarn O. Pyretin paidan ja paketillisen suklaata. Minä en voinut edes kahvia tarjota kun olin tekemässä lähtöä töihin, ruoka jäähtyi lautasella, olin pelkät sukkahousut jalkojeni verhona ja kello kävi, kello kävi.
8. Nakella on huomenna naamiaiset. Hän sanoi päiväkodista lähtiessään ryhmänsä hoitajalle että "minusta tehdään huomenna kissa."
Pohti Nti Nokkela kello 22:18 Ei kommentteja:
keskiviikko 2. marraskuuta 2016
1. Marraskuu! Tänään satoi ensilumi, koko ajan pyryttää. Ihanan näköistä.
2. Kroppani antoi periksi tsempattuaan jo yli kaksi viikkoa muun perheen räkiessä ja pärskiessä ympärillä ja tulin itsekin flunssaan. Todella raskasta hoitaa kipeänä koti ja lapset. Meidän lapsissa on vielä joku tutka, jolla he heti hiffaavat jos äiti ei ole ihan mukana ja haalivat huomiota keinolla millä hyvänsä. Sitten tunnen itseni ihan paskaksi kun en vain jaksaisi.
3. Meidän piti mennä tänään Villen tädille kunhan Ville pääsee aamuvuorosta, mutta jouduttiin perumaan se.
4. Tällä hetkellä molemmat lapset nukkuvat ja itsekin nukuin tunnin! 3 x miracle.
5. Juotiin päivällä lasten kanssa teetä, poltettiin kynttilää uudessa ystävältäni saamassani talonmuotoisessa kynttilälyhdyssä ja katseltiin lumipyryä ulkona. Oli ihanan kotoisa hetki meillä siinä.
6. Mulla on yksi työkaveri, jolla on ihanan rauhallinen ääni ja koko olemus. Sitä ääntä kuunnellessa alkaa melkein päässä surista, ja nukuttaa.
7. Kuopus ihanasti nukkuu vieressäni nyt ja pitää unissaan minua kädestä.
8. Saatanpa tilata meille päivälliseksi pizzat...
9. Ihanaa kun lapset nukkuvat.
10. Menisipä tämä flunssa äkkiä ohi. Onneksi tänään ei ole töitä.
Pohti Nti Nokkela kello 13:21 Ei kommentteja:
maanantai 31. lokakuuta 2016
1. Sain ystäväni meille eilen kylään, ihanaa! Vähän jopa onnistui kuulumisten vaihto lasten kalkattaessa kilpaa omiaan. Nakke kertoi heti ystäväni moikattua häntä: "Minä sain ite peukun lapaseen." Ihana!
2. Tein toissailtana Villelle ja mulle oikeita herkkuleipiä, kas näin: ruispalat paahtimeen, jäähdytys, puoliksi. Päälle voita, juustoa, punasipulia, salaattia, graavilohta, kananmunaa, ripaus hyvää suolaa. Mmmmmmmm!
3. Olin eilen iltavuorossa. Olikin ihan kiva mennä, lapset alkoivat olla jo niin kiukkuisia. Ja sunnuntaityön tuplapalkka kelpaa aina.
4. Kuopus herätti mut aamulla viideltä ravistelemalla olkapäistä, läpsyttelemällä poskille ja yrittämällä nostaa. Aivan liikuttava yritys joka palkittiin maitopullon hakemisella, ja sittenpä goisattiin koko porukka vielä puolitoista tuntia.
5. Kuopukseni, oi kuopukseni... Kaivoin kaapista hänelle talvikengät,jotka saivat ensimmäiset pari käyttökertaa hänet itkemään lohduttomasti eikä hän oikein edes suostunut kävelemään niillä. Sitten kolmannella kerralla hän huomasi kenkien kyljessä ketun kuvan, päästi ilahtuneen ulvaisun ja aivan riemastuneena tökki kettua ja on siitä asti ollut silmin nähden onnellinen kettukengistään.
6. Kuuntelin yhtenä päivänä sivukorvalla toisesta huoneesta kun Ville ja Nakke selailivat Prinsessa-puuhakirjaa. Siinä oli kysymyksiä joita Ville Nakelle esitti ja yksi vastaus kyllä sulatti sydämeni. V: "Kuka on suosikkiprinsessasi?" N: "Äiti." Awwwww. Vähän myöhemmin N kuului kysyvän: "Mikä tämän kukan nimi on?" V: "Hmm enpäs tiedä... Sä voit varmaan ite keksiä sille nimen." Ja armas esikoiseni sanoi minun nimeni.
7. Kävin tänään juoksulla, kyllä se hölkkä vaan on ihanaa.
8. Aamulla Naken jäätyä päiväkotiinsa käytiin loppuperheen voimin hassaamassa pieni omaisuus Prismaan, ja silti jääkaappi näyttää nyt tyhjältä! Pitää pitää suuta soukalla ja kukkaronnyörit kireenä nyt keikkailevana kotiäitinä...
9. Matkalla päiväkotiin sanoin Nakelle johonkin juttuun että no sanopa muuta, johon hän tutun vastauksensa: "Enkä sano! Minä sanoin jo!" Nauroimme.
10. Tehtiin päivälliseksi kasvishampurilaisia, pihvitkin itse. Superhyvää. Illaksi ostettiin punkkua ja suklaata yhteisen vapaan juhlistukseksi.
Pohti Nti Nokkela kello 19:54 Ei kommentteja:
lauantai 29. lokakuuta 2016
1. Eilisiltana oli sellainen olo kuin olisin juossut maratonin ja opetellut tietokirjan ulkoa (yhtaikaa). Onneksi uni palautti jälleen, joskin nyt on taas energia valunut pois. Erona eiliseen, että kroppa ei ole ihan niin jumissa.
2. En ole syönyt makaronilaatikkoa sitten kasvissyöjäksi ryhtymisen mutta tänään tein ja oli pitkästä aikaa tosi hyvää. Laitoin sipulia, porkkanaraastetta, härkistä, tummia makaroneja, luomu-munamaidon. Terveellistä ja herkullista. Nakke oli apukokkinani.
3. Tänään kun peittelin Nakkea sohvalle viltin alle ja sanoin "tehdäänkö susta muumio" niin hän kimmastui ja korotti ääntään: "Minusta ei tehdä mitään muumia!" :-D
4. Nukutin kuopusta 1,5h päikkäreille. Kyllä vitutti, ja toisaalta hänen nukahdettuaan oli paha mieli kun toinen niin joutui itkemään itseään uneen.
5. Ulkoilin eilen sateessa lasten kanssa melkein pari tuntia. Aina kun silmä vältti kuopus meni kuralätäkköön makaamaan ja hörppi kuravettä ahnain kulauksin.
6. Olin eilen lyhyen aamun töissä, tulin äkkiä kotiin hakemaan auton, hain Naken päiväkodista ja sillä aikaa Ville nukutti kuopuksen ja tehtiin läpsystä vaihto pihalla ja Ville lähti omiin töihinsä.
7. Saan huomenna rakkaan ystäväni kylään ennen iltavuoroon menoa.
8. Unohdin ostaa viikonloppupunkkuni. Yhhyy!
9. Lakkasin tänään sormen- ja varpaankynnet. En ikinä ole lakattomissa varpaankynsissä! Siinä ei mielestäni ole jotenkin mitään järkeä - tylsät paljaat varpaankynnet kun ne voisivat olla helakan punaiset tai vaikka mintunväriset.
10. Olin aamulla lasten kanssa Mimin ja Kukun keikalla. Olen fani! Tytötkin reippaina jorasivat.
Pohti Nti Nokkela kello 20:43 2 kommenttia:
torstai 27. lokakuuta 2016
1. Vietin eilen kivan, rentouttavan, naurun ja toisaalta myös syvällisten keskustelujen täyteisen päivän Jyväskylässä siskoni luona. Akut ladattu!
2. Kävin tänään pikaisesti hölkkäämässä kolme kilsaa. Aivan ehdottomasti tyhjää parempi!
3. Naken kaveri oli tänään meillä koko illan. Tytöt leipoivat, maalasivat, piirsivät, riehuivat, halailivat ja riitelivät. Astetta reippaampi vierailu, siis!
4. Vähän tuhlailin lapsilisiä tänään ja ostin Nakelle hatun ja neulepaidan.
5. Nykyään tykkään Naken päiväkotiryhmän hoitajasta tosi paljon, emme parempaa voisi toivoa!
6. Nukuin eilen molemmilla matkoilla Onnibussissa. Ihanaa kuittailla univelkoja pois.
7. Kuopus kiljui tänään ihan ekstaasissa Tokmannin lemmikkieläinhyllyillä. Niin paljon kisujen kuvia! Koiria! Vielä kotona haltioitunutta huutoulinaa riitti kissanhiekkapussissa olevasta kissankuvasta.
8. Ville oli eilen käynyt tyttöjen kanssa hakemassa Kotipizzasta pizzat, mistä Nakke minulle tänään ilahtuneena kertoi. Puolikas Margarita-pizza oli vielä jäänyt tämän päivän lounaalle ja tuunasin sen aurinkokuivatuilla tomaateilla ja emmentalraasteella. Oli muuten viikon sisään kolmas kerta kun söin.pizzaa...
9. Kuopus on kaikessa rasittavuudessaan niin älyttömän söpö pikku taapero. Jos onkin minulla esikoiseeni aivan erityinen suhde niin niin on kyllä kuopukseenkin.
10. Nauroimme eilen siskoni kanssa niin että vatsaan sattui ja poskia kramppasi. Se se on parasta!
Pohti Nti Nokkela kello 20:39 Ei kommentteja:
tiistai 25. lokakuuta 2016
1. Esimieheni toistelee usein, miten asioiden tekemiseen tarvitaan vain tahtotilaa. Totta, kyllä, mutta kun on näin pienet lapset ihan jo peruspäivän pyörittämiseen menee jo niin helkutisti tahtotilaa, että mistä sitä tahtotilaa vielä ammentaisi ns. ekstrahommille: ikkunoiden pesulle, valokuvien kehittämiselle, perusteellisemmalle siivoukselle, vauvakirjan päivittämiselle?
2. Eilen riivin tahtotilani viimeisetkin rippeet käyttöön ja tein sen perusteellisemman siivouksen aamuvuoroni jälkeen. Lapset sotkivat samaa tahtia. Siivouksen päälle olin niin hermo pinnassa että oli pakko lähteä vielä ulos, mihin vaadittava tahtotila uhmakiukkujen ja kaiken maailman ulinoiden ja tönimisten kestämiseksi vain hyvin niukasti riitti. Tapasin pihalla naapurin äidin, heilläkin oli huono päivä; käytimme terapeuttiset kymmenen minuuttia antaumukselliseen valittamiseen.
3. Myöhästyin tänään töistä. Myöhästymistä edelsi jälleen runsaasti juoksua erinäisten junalaitureiden ja bussipysäkkien välillä.
4. Ville tuli kuopuksen kanssa hakemaan mua töistä ja mentiin porukalla hakemaan Nakke päiväkodista. N oli niin hempeällä tuulella että antoi läksijäisiksi ryhmänsä hoitajalle pusun poskelle!
5. Menimme päiväkodilta suoraan uimahallille ja minä ja lapset suuntasimme uimaan ja Ville iltavuoroon. Olipa kiva polskia! Kaikki mummot ja tädit huomioivat meidät. Nakke kertoi yhdelle rouvalle puoliksi keksityn tarinan siitä, miten oli mummolassa ja sinne tuli hänen tätinsä, jonka piti kuitenkin lähteä töihin.
6. Illalla on vain oltu ja leikitty. Lapset on niin kivoja kun heidän kanssaan ehtii oikeasti olla, jaksaa oikeasti olla. Läsnä.
7. Joillain ihmisillähän, esim. yhdellä työkaverillani, on tapana suunnitella kaikki tarkkaan ja myös hiillostaa toisia näiden suunnitelmista sen ja sen asian hoitamisen suhteen. Olen tullut sellaisesta aina kiusaantuneeksi ja tuntenut oloni tyhmäksi, kun en ole osannut vastata tarkasti. Mutta nyt mietin, että turha tuntea itseni tyhmäksi kun en niin suunnittele kaikkea, sehän vain kertoo luottamuksestani siihen että handlaan tilanteet vaikka käsikirjoitus olisi vähän repaleinen.
8. Menen huomiseksi Jyväskylään siskoni luokse! Ihana breikki!
9. Kari Taalasmaan persvaon näkeminen - check. Salkkarit tässä taustalla pyörii nääs. Kari Taalasmaa on sanonut jo kolmesti paska ja kerran perse. Kari Taalasmaa on nuoruuteni unelmien mies.
10. Pääsen ehkä huomenna kampaajalle. Tulisi todella tarpeeseen!
Pohti Nti Nokkela kello 19:47 Ei kommentteja:
maanantai 24. lokakuuta 2016
1. Eilen töissä 14-22, tänään 7-12. Niin paljon tykkään keikkalaisen elämästäni!
2. Nukuin viime yön sohvalla kainaloiseni, kuopukseni kanssa. Ville ja Nakke nukkuivat sängyssä. Välillä näin.
3. Siskoni tuli eilen meille hoitamaan lapsia ja Villen tultua Nakke pääsi kaupungille viettämään laatuaikaa tätinsä kanssa. Niin ihanaa! Oli eka kerta kun hän oli tuollaisella reissulla ilman meitä vanhempia.
4. Ville oli tehnyt hyvää lasagnettea härkiksestä. En kaipaa lihansyöntiä yhtään, mutta maidolle pitäisi keksiä joku ok:n makuinen ei-maito-korvike. Kauramaitoa testasin, se oli harmaata ja ällöttävää.
5. Istun nyt bussissa matkalla kotiin.
6. Juoksin aamulla aivan täysiä bussille ja kuski oli jo lähtenyt mutta pysäytti keskelle tietä ja päästi minut kyytiin, ja tämä tapaus aikaisin maanantaiaamuna olkoon enteellinen koko viikolle. Nyt on jalat ihan maitohapoilla, oli niin räjähtävä lähtö. Aika tehokkaasti herätti kyllä.
7. Herättiin eilen koko perhe 05.30 Naken uhmakohtaukseen. Voi vittu!, kuului.Villen puolelta sänkyä. Usein tuollaisissa perse-tilanteissa löydän itsestäni ihanaa voimaa ja mielenrauhaa ja eilisaamukin meni ihan zen-tunnelmista. Välillä sitten pillahdan pikkuasioista.
8. Ostin eilen pitkästä aikaa itselleni kimpullisen ruusuja.
9. Kuopus on ihana kun unissaan tulee niiiiin liki, ja aamulla hymyilee unisena ja onnellisena pusutellessani pyöreitä poskia. Hänessä on vielä ripaus vauvaa ja sitten ei enää ikinä, ja siksikään minulla ei ole kiire päästä eroon unirievusta, tutista, tuttipulloista, unimaidoista, noista liikuttavista vauvakamoista.
Pohti Nti Nokkela kello 12:23 Ei kommentteja:
lauantai 22. lokakuuta 2016
1. Olen tänään ihan liekeissä tehnyt Ifolor-kuvakirjaa. Sivu 38 ja vielä yli puolet kuvista käyttämättä! Hieno tuloo, kallis tuloo.
2. Olin juuri tuulettanut perivaatteet ulkona ja vaihtanut puhtaat lakanat kun viisi minuuttia tästä sängystä löytyi lapsen KAKKA ja pissaa. Palkitsevaa.
3. Kävin hölköttelemässä 8 kilsaa, hermoni tarvitsivat sitä mm. tuosta kakkaepisodista johtuen.
4. Pidettiin illalla koko perhe ns. leffailtaa muumia katsoen. Lapsia kiinnosti niin kauan kun juustonaksuja riitti mutta ihan kiva kokemus oli. Ihanaa kun lapset kasvavat ja heidän kanssaan voi tehdä koko ajan enemmän ja enemmän!
5. Siskoni vie Naken huomenna museoon! Nakke sanoi: minä en malta odottaa!
6. Tähän päivään on sisältynyt lukuisia onnistuneita pottakokemuksia. Hurraa! Ehkä meidän lapset ei kuljekaan enää lukiossa vaipoissa.
7. Ihoni on inhottavan huono.
8. Olen tänään pukenut miljoona kertaa nukkevauvalle vaatteita ja miettinyt, tämä on ihan ok leikki. Lost in kotiäitilandia...
9. Käytiin koko perheellä saunassa. Lapset saivat rähinän pystyyn vichypullon pohjalimoista, niin kuin Ville niitä nimitti, ja hihityksessäni oli hysteerinen pohjavire.
10. Esikoinen sanoi ulkoillessamme: minä tykkään äitistä. Ja näytti tyytyväiseltä sen sanottuaan.
Pohti Nti Nokkela kello 20:50 1 kommentti:
perjantai 21. lokakuuta 2016
1. Ajoin tänään yli kolmesataa kilsaa. Hyi kun inhoan pitkän matkan ajoa, ja ajan aina ylinopeutta, mistä sitten morkkistelen jälkeenpäin. Luojalle kiitos, kolareilta vältyttiin tänäänkin.
2. Ville teki illalla tosihyvää pizzaa. 10 yhteistä vuotta ja hänestä paljastui tuollainen puoli. Aloin heti suunnitella mitä ihania pizzoja tulevaisuudessa tehdään. Ainakin feta-pinaatti-pinjansiemen-rucola.
3. Nakella on helvetin ärsyttävä vaihe, jossa hän ei suostu riisumaan itse vaikka on juuri sen taidon oppinut. En jaksa sellaista En osaaaaa yhyyyyy -meininkiä, en sitten yhtään!
4. Selkääni iski eilen kivulias jumi, mutta jo tänään se on lauennut. Hurraa tulehduskipulääkkeet ja lihasrelaksantit! Sairastaessani vedän aina kunnon lääkekuurin ja nopeasti mulla aina, kop kop, vaivat meneekin ohi.
5. Naurettiin tänään, kun kuopus lopetti iltapalansa yltä päältä puurossa ja en ehtinyt edes kysyä loppuun että mites sanotaan kun hän kajautti taaperokielellään vastauksen ÄTTIIII.
6. Sain eilen ja tänään viettää aikaa siskoni kanssa.
7. Olen alkanut sittenkin miettiä asumisoikeusasuntoa. Jos säästettäisiin siihen vaadittu 15% asunnon hinnasta niin yhtiövastike olisi varmasti edullisempi kuin vastaavan kokoisen perheasunnon vuokra, ja olisi hyvä jatkaa säästelyä jos sitten jossain vaiheessa ostamme oman kodin.
9. Villellä on uudet silmälasit.
10. Ylihuomenna töihin, jee!
Pohti Nti Nokkela kello 22:25 Ei kommentteja:
keskiviikko 19. lokakuuta 2016
1. Kävin illalla hölkkäämässä kolme kilsaa ja tein päivällä vähän kahvakuulalla + vatsoja. On ihan supertärkeää hyvinvoinnilleni tehdä keholleni hyvää liikunnan muodossa.
2. Aamu oli ihana. Otin kuopuksen viereeni ja hän, aamuvirkku, malttoi pötköttää varmaan tunnin vieressäni, osittain aivan päälläni, poskeni tyynynään. Hän niin ilmiselvästi tykkäsi minusta, imi minusta itseensä voimaa. Kuopus on vielä vähän aikaa minun, kolme-vuotias esikoinen on jo ihan eri tavalla irti minusta, vaikka tietysti onhan hänkin vielä kamalan pieni. Mutta, niin, lopulta kun nousimme kuopuksen kanssa sängystä niin kello oli jo puoli yhdeksän!
3. Näin tänään kummejani.
4. Käytiin äitin ja tyttöjen kanssa ostamassa torilta muikkuja ja herkkuleipää lounaalle.
5. Kylvin illalla ihanassa, tunnelmallisessa rantasaunassa.
6. Tehtiin lasten ja vanhempieni kanssa pieni retki laavulle pihan nurkkaan ja paistettiin siinä nuotiolla päivällisemme. Ei ruoka ikinä maistu niin hyvältä kuin luonnossa! Söin halloumia, muikkuja, leipää, jälkkäriksi kahvia ja pullaa.
7. Luin pari päivää sitten loppuun Gillian Flynnin Teräviä esineitä ja olen ollut siitä asti vähän säikky ja pimeänpelko.
8. Mietin joka päivä kun päästään Villen kanssa ensi kuun lopussa kahdestaan Tallinnaan. Nyt jäitä hattuun, rouva..!
9. Esikoinen tuijotti saunassa tiukasti, kun pesin itseäni, ja sitten alkoi käskytys: "Pese äiti tukka! Pese äiti napa! Pese äiti peppu! Pese äiti jalat!"
10. Vähän hirvittää ensi kevät ja elämäni persaukisena hoitovapaalaisena, mutta eiköhän asiat järkkäänny.
Pohti Nti Nokkela kello 20:35 Ei kommentteja:
tiistai 18. lokakuuta 2016
Viikon blogitauko ja mitäs mitäs sen aikana...
1. Oltiin viime torstaina Naken kanssa Itiksessä tapaamassa ystäviämme. Ihana ilta! Nakke ja hänen ystävänsä kirmailivat käsi kädessä ja söivät sylikkäin keksejä kahvilassa ja minä ja minun ystäväni juttelimme, juttelimme, juttelimme.
2. Torstaina oli myös Naken päiväkodin valokuvaus. "Pääsin" itsekin kuvaan kun superpalloina pomppivat tyttöseni tarvitsivat pitelijää. Mahtava tilaisuus päästä ammattilaiskuvaajan kameran eteen, mutta valitettavasti yksikään kuvista ei ollut hyvä, kun päälläni oli muodoton mekko ja meikitön naama kiilteli.
3. Perjantaina Nakella oli päiväkodista vapaata ja pidettiin ihan perus kotipäivää, ulkoiltiin, siivottiin, leikittiin, taiteiltiin. Illalla Villen tultua töistä mentiin porukalla puistoon ja syötiin sen jälkeen pitkästä aikaa koko perhe yhdessä iltapalaa. Oli ihan sellaista parasta arkea. Lasten mentyä nukkumaan siirryttiin jo lähes juhlan puolelle, kun otettiin isot lasit punaviiniä, pistettiin ranskiksia uuniin ja katsottiin Vain elämää.
4. Olen ensimmäistä kertaa aikoihin antanut itseni ajatella eläinten kasvattamista ihmisten ruoaksi ja se kuvottaa minua, kuvottaa! Elävän eläimen täydellinen riistäminen, orjuutus, suunnaton inhimillinen julmuus ja elämän mittainen kärsimys, vaikka sanotaankin ettei eläimiin voi inhimillistä liittää.
5. Perjantai-yönä vanhempani tulivat meille yöksi suoraan lentokentältä ja lauantaina he ottivat tyttömme mukaansa ja ajoivat kotiinsa, ja tyhjä hiljaisuus jysähti meidän kotiimme, jos nyt hiljaisuus voi jysähtää. Tänään tulin lapsirakkaideni tykö suoraan aamuvuorosta ja heillä oli mennyt mummon ja ukin hoivissa ilman mitään ongelmia, he minun pienet reippaat tytöt.
6. Olen ollut kolme peräkkäistä päivää töissä. Kivaa! Vastuu ei paina niin kuin johtajana, työ tuntuu pitkästä aikaa mukavalta ja tärkeältä, kuitenkin jotenkin kepeältä.
7. Lauantai kului Tampereella rakkaan ystäväni kanssa. Käytiin syömässä, baarissa, taidenäyttelyssä, vaatekaupassa. Puhuttiin, puhuttiin, puhuttiin.
8. Olen tajunnut isoja ja merkittäviä asioita itsestäni ihan tässä kuluneen viikon aikana. Oikea harppaus! Lähemmäs itseäni, paremmaksi minuksi, tutummaksi, ehyemmäksi. On taas helppo pitää itsestäni, vähän arvoakin hivuttaa ylöspäin.
9. Oli ihanaa nukkua Villen kanssa yhdessä toisissamme kiinni lasten ollessa mummolassa, kuin olisimme olleet vastarakastuneet ja toisiimme kuin liimattuina. Toistan: oli ihanaa!
10. Helvetti että tänään oli tympeää ajaa Helsingistä vanhemmilleni. Ei ole pitkän matkan ajo mun juttu, ei.
Pohti Nti Nokkela kello 20:41 2 kommenttia:
keskiviikko 12. lokakuuta 2016
1. Kävin tänään salilla piiiiitkästä aikaa. Miten makealta tuntuikaan polte reisissä ja pakaroissa. Heti kun saan palkan lataan salikortin, kertamaksu 8,50€ on aika suolainen. Sillähän saisi pizzankin. :-D
2. Olin eilen illalla töissä, oli kiva pitkästä aikaa.
3. Soitin tänään pomolleni, kun painaa jotkut asiat siltä ajalta kun sijaistin häntä, ja hän lupasi että kunhan töissä kiireet helpottavat tavataan rauhassa ja jutellaan. Hän puhuu minulle niin kauniisti etten ole sellaista ikinä kuullut, ja meinaa alkaa ihan itkettää.
4. Luksusta edessä parin tunnin päästä, kun roijasin petivaatteet pellolle pariksi tunniksi ja vaihdoin sitten puhtaat lakanat, ja parin tunnin päästä köllähdän siis niihin nukkumaan.
6. Lähden lauantaina Tampereelle!
7. Meidän piti nähdä tänään Naken ja mun kaverit, mutta tapaaminen siirtyikin huomiselle. Huomenna on myös Naken päiväkodissa valokuvaus!
8. Tänään pihalla kuopus jahtasi jonkun puoli tuntia oravaa. Ihan kuin oravakin olisi ollut leikissä mukana, kun se pysähtyi aina odottamaan tyttöä ja tuli tosi lähelle jos tyttö kadotti sen näkyvistä. Piha vain raikasi "O-A!!!! O-A!!!!!".
9. Kuopus on oppinut sanomaan kiitos ("ätti"). Ilahduin kamalasti kun tajusin, kun on viime päivinä mietityttänyt olenkohan ihan maailman top sata listalla huonoimmista ja lepsuimmista kasvattajista. En vain jaksa niuhottaa kun muutenkin huutoa on niin helvetisti. Ja aika kivoja lapsia meillä kyllä on vanhempien selkärangattomasta kasvatustyylistä huolimatta.
10. Eilen oli kansainvälinen ttöjenpäivä. En kasvata erityisesti tytöistämme juuri Tyttöjä, vaan yritän vain tuntea heidät mahdollisimman hyvin ihan sellaisina millaisia he ovat ja siihen tuntemukseen nojaten auttaa heitä kasvamaan parhaiksi mahdollisiksi omiksi itseikseen. Mutta, naisena olemisen esimerkkiä näytän heille mielelläni ja mielestäni olen kyllä hyvä esimerkki heille, kun olen aktiivinen ja saan asiat tapahtumaan, puhun ihmisille ystävällisesti sekä edessä että selän takana, osoitan kiitollisuutta elämästä ja etsin nautintoa ja tasapainoa elämääni ja myös perheeni elämään. Noiden ominaisuuksieni näkeminen kyllä piristi horjahtelevaa minäkuvaani.
Pohti Nti Nokkela kello 19:53 2 kommenttia:
maanantai 10. lokakuuta 2016
1. Olen tolkuton jännittäjä! Jännitin tänään töihin menoa niin paljon että sydän meinasi hyppiä rinnasta ulos, ja nyt on pää kipeänä kaikesta siitä jännittämisestä. Pitää lainata jotain self help - oppaita ja tehdä jotain tälle jännäämiselle!
2. Töissä oli kivaa, menen huomennakin.
3. Pitää alkaa käyttää kalenteria, koska meinasin luvata itseni myös keskiviikoksi töihin, vaikka olin tuplabuukannut sen päivän jo muutenkin.
4. Kierreltiin päivällä ystäväni kanssa monta tuntia keskustan kauppoja ja kirppareita ja käytiin kiinalaisessa syömässä. Välillä menee ihan koko ajan rahaa ulkonasyömiseen, mutta oli se vaan tänäänkin niin kiva luksus-juttu.
5. Illalla käytiin porukalla ruokaostoksilla. Yhdessä kaupassa käynti on musta, shoppailuholistista, ollut aina sellaista kivaa yhteistä tekemistä.
6. Viikon arpomisen jälkeen pyysin siskoani ensi kuun lopussa lastenhoitoavuksi ja hän suostui heti, ja niin pääsemme Villen kanssa kahdestaan Tallinnan joulutoria ihastelemaan ja neljättä hääpäiväämme viettämään!
7. Aamuyöllä hain itkemään heränneen kuopuksen viereeni ja aamulla esitin nukkuvaa hänen heräillessään kuuden maissa, ja yhtäkkiä sain monta intohimoista suudelmaa naaman täyteen. Hän on kyllä älyttömän suloinen taapero! Kovin päättäväinen luonne ja lisäksi herkkä, hassuttelija, hellyydenkipeä, meille niin rakas.
8. Tehtiin Villen kanssa nachopelti iltapalaksi. Mun lempimättö!
9. Olen miettinyt tänään viimeksi sitä, miten lasten oikeus on tuntea olevansa ilo vanhemmilleen. Sitä kokemusta haluan heille joka päivä luoda.
10. Nakke menee huomenna päiväkodissa ryhmänsä ja yhden toisen ryhmän kanssa eväsretkelle. Olen ihan paineessa että jos unohdan eväät!
Pohti Nti Nokkela kello 20:25 Ei kommentteja:
sunnuntai 9. lokakuuta 2016
1. Äiti, isä js siskoni tulivat eilen meille ja vietettiin tosi kiva ilta. Tein hyvää ruokaa, juotiin vähän viiniä, juteltiin, katsottiin telkkaria.
2. Menen huomenna töihin käymään ja jännittää! Ei kyllä pitäisi olla mitään syytä... Olen ikuinen jännittäjä.
3. Menin päivällä tuhdin pasta-aterian ja sen päälle juodun kahvin jälkeen juoksemaan, ja puolivälissä lenkkiä ruokatorvea alkoi korventaa ja kahvinkatkuiset vatsahapot tulivat kurkkuun joka askeleella ja oksensinkin monta kertaa. Viimeisen kilometrin kävelin ja silloin alkoi paleltaakin kamalasti. Aivan huippulenkki siis...
4. Lapset on tänään maalanneet kauheasti. Tietysti haluan kannustaa luovuuteen ja blaa blaa, mutta luoja sitä sotkua... Valmiit työt ovat kyllä oikeasti kivannäköisiä, tein niistä näyttelyn eteiseen.
5. Leikittiin tänään Naken kanssa moooonta tuntia. Lempileikissäni puen Sylvanian Families - ukkeleita ja höpötän niiden suilla juttuja. Joululahjaksi aion ostaa Nakelle hänen ensimmäisen barbiensa ja siitä se sitten alkaa, pitkä ihana barbieleikki. Minä leikin barbeilla vielä 12-vuotiaana ja voi että ne oli ihania leikkejä, kun mielikuvitus oli ihan kymppi ja barbiet auliisti toteuttivat kaikki aivoitukset. Vitsi niitä maailmoja!
6. Viikon päästä aloitan keikkailun omalle työpaikalleni. Palkkahan siinä on mikä motivoi, mutta on kyllä kiva muutenkin päästä vähän töihin. Johan tässä on pari kuukautta lomailtu!
7. Oli kiva ilta Villen kanssa tässä sohvalla niitä näitä jutellen.
8. Menen huomenna töistä suoraan ystäväni kanssa kaupungille.
9. Tänään lenkillä lentokone lensi matalalta jyristen yli. Mietin, miten käsittämättömän etuoikeutettua on asua täällä Suomessa, jossa tuollainen matalalta yli lentänyt lentokone ei herättänyt mitään pelkoa, minkään painajaisen alkamista ja loppumista.
10. Lapset heräsivät aamulla viideltä...
Pohti Nti Nokkela kello 21:25 Ei kommentteja:
perjantai 7. lokakuuta 2016
1. Katsottiin äsken Vain elämää ja minä,työtön ja huoleton, otin pari lasia viiniä. Johtui sitten siitä tai letkeästä perjantaifiiliksestä mutta nauroin ihan pissat housuissa Villen jutuille. Tai siis en ihan vaan melkein, herra paratkoon. Esim. kun yhden biisin aikana kuunteluvuorossa oleva Lauri Tähkä kipaisi hakemaan tamburiinin lavalta kesken esityksen, ja Ville sanoi: tämä se tykkää tuosta helistimestään.
2. Oltiin illalla porukalla puistossa, Ville vaikutti mut jalannostoillaan ja käsivoimillaan kiipeämällä liukumäen yhteydessä olleeseen korkeaan torniin..:-D
3. Naken päiväkodin hoitaja kertoi tänään ihanan jutun Nakesta. Eilen oli ollut musiikkihetki koko päiväkodille, ja isompien ryhmän lastentarhanopettaja kysyi että mitä syksyyn kuuluu. Nakke oli istunut ryhmänsä hoitajan sylissä ja hoitajan rohkaisemana viitannut japuheenvuoron saatuaan vastannut koko 60 hengen lapsiryhmän edessä että "tuulee". Olen niin liikuttunut että nytkin itkettää. Minun pieni rohkea tyttöni!
4. Syötiin illalla patonkia ja juustonaksuja, pah.
5. Vain elämää - ohjelmassa pelkään aina, että Mikael Gabriel alkaa avautua liikaa.
6. Olin aamupäivällä kuopuksen kanssa kirjastolla taaperoiden lorutunnilla, kun olen jo pitkään halunnut että kuopuksellakin olisi joku oma spesiaalijuttu minun tai Villen kanssa.
7. Ostin kirpparilta kivan collegemekon.
8. Tekstailin pomoni kanssa.
9. Sain aamulla nukkua vähän pidempään kun Ville hoiti lapset ennen aamuvuoroonsa menoa.
10. Syön tätä kirjoitaessani juustonaksuja...
Pohti Nti Nokkela kello 21:44 2 kommenttia:
torstai 6. lokakuuta 2016
1. Puhuin aamulla puolitoista tuntia ystäväni kanssa puhelimessa. Puhelin oli ihan rasvainen lopetettuani, ja poski hohkasi. Ensi viikolla tapaan saman ystävän kaupungilla ja jutut jatkuu.
2. Tavallaan kiva päivä, mutta tavallaan vähän blaah. Esikoinen tönäisi kuopuksen hissinovea päin juuri kun olin sanonut EI SITTEN TÖNITÄ, ja raivostuin niin kovasti että itsekin säikähdin. Tuli ihan valkoisena polttava kiukkuraivo ja olisin halunnut paiskata kolme-vuotiaan päin portaita. En tietenkään paiskannut, ja hän tuskin edes tajusi miten raivoissani olin, mutta minä ymmärsin taas hyvin ihmisiä jotka alentuvat perheväkivaltaan. Jos minäkin, jolla on asiat lapsuudesta asti suht hanskassa voin kokea noin voimakkaasti, niin miten voi onnistua itsehillintä jos ihminen on vaikka lapsesta asti saanut itsekin kylmää kyytiä ja on asiat muutenkin enemmän tai vähemmän rempallaan.
3. Käytiin lasten kanssa Fallkullan kotieläintilalla, rapsuteltiin onnessamme lampaita. Tuolla Fallkullassa käynti ja lampaiden, lehmien ja possujen paijaaminen on uskonvahvistusta kasvissyönnilleni.
4. Illalla laittaessani kuopuksen potalle tökkäsin sormeni kakkaan, jota yllätyksekseni vaipassa oli. "Hui, kakkaa!" kiljahdin säikähtäneenä etusormi pystyssä ja Nakke nauroi niin  kovaa että oli pudota pöntöltä.
5. Leivottiin Naken kanssa kauralastuja. Tai meidän lastuista tulee aina paksuja ja pehmeitä kakkusia, mutta niin vain pellillinen hujahti illan aikana.
6. Lueskelin ammattijärjestöni lehden liitteenä olleita kirjasuosituksia ja olisin halunnut lukea kaikki, vannoin jo että nyt kun lusin kotona niin luen. Vaan ans kattoo nyt... luenko...
7. On ollut koko päivän takaraivossa sellainen olo, että kaikki asiat on kesken, mutta hemmetti, eivät työt kotona tekemällä lopu.
8. Ihana hetki oli päivällä kun Ville haki Nakkea päiväkodista ja kuopus nukkui päikkäreitään, ja minä istuin keittiössä limutölkin ja suklaapatukan kanssa. Pitää taas rueta painostamaam Villeä viemään lapsia puistoon ym.,koska saan noista omista hetkistäni ihan älyttömän paljon.
9. Minulle on kirkastunut, että vaikka pidän työstäni ja teen sitä ihan hyvin, niin sellainen kutsumus-/ intohimotyö se ei minulle ole. En kyllä tiedä tarvitseeko työn ollakaan, jos siitä kuitenkin pitää... Johtajan työ olisi kivaa, rankkaa ja mielenkiintoista, mutta en tiedä kävisikö pidemmän päälle liian rankaksi antaa itsestään joku 95% jatkuvasti sekä työssä että kotona... Varmaan eri tilanne kun lapset ovat vähän isompia.
10. Viime yönä molemmat lapset tulivat viereen, ensin Nakke, sitten viideltä hain itkevän kuopuksenkin. Siirryin kuopuksen kanssa jalkopäähän nukkumaan, mutta sitten Nakkekin havahtui unestaan ja änkäsi unisena ja luottavaisena kainalooni minun ja kuopuksen väliin, ja niin 3/4 perheestä nukkui jalkopäässä pikkuriikkisellä sängynkaistaleella. Siinä nukuttikin aina seitsemään saakka!
Pohti Nti Nokkela kello 20:03 Ei kommentteja:
keskiviikko 5. lokakuuta 2016
1. Toissailta kavereiden luona oli ihana! Juteltiin, herkuteltiin ja lapsilla synkkasi tosi hyvin. Nakke hauskutti kavereiden muksua erilaisilla vitsikkäillä tansseilla ja tämä nauroi niin että seinistä kimpoili ja hyvä mieli tarttui jokaiseen. Sitten lapset innostuivat hippasille taas raikuvan kikatuksen säestämänä. Kotiin tultuamme katsottiin Villen kanssa Pussikalhaelokuva, tuhottiin pullo punaviiniä ja pino hapankorppuja ja vietettiin kerrassaan kivat kotisohva-treffit. Leffastakin tykkäsin! Ihana ihana Helsinki siinä, -kin.
2. Löysin tänään Tokmannilta vanhoja kunnon mustapäälaastareita ja nyt on naama laastareita täynnä kun yritän tällaista köyhän naisen kasvohoitoa.
3. Oltiin aamulla koko perhe puistossa, ja se hienosti viimeisteli Villen tänään iltavuoroon päättyneet ihanat kaksi vapaapäivää. Kivasti saatiin oltua yhdessä ja sopivasti touhuiltua ja tuntuu kuin olisi olleet paljon pidemmät vapaat!
4. Olin eilen päiväkodissa Naken varhaiskasvatussuunnitelma-keskustelussa. Puolitoista tuntia juteltiin! En aluksi oikein pitänyt Naken ryhmän hoitajasta, mutta nyt kyllä todella paljon arvostan hänen amnattitaitoaan ja olen iloinen että N on hänen ryhmässään. Jännitin niin paljon Naken kehitysviiveistä ja -haasteista puhumista että hartiani olivat melkein korvissa koko keskustelun ajan ja kärsin loppuillan päänsärystä.
5. Kävin eilen juoksemassa taas, meinasin juosta sammakon päälle. On ollut ihania syksypäuviä. Mietin tänään, että hyviä kesäkelejä tärkeämpi olisi kyllä hyvä syksy! Kesällä on kuitenkin lämmin vaikka miten sataisi kuin saavista... Uh vaikka voi miten rakastankaan helteitä!
6. Kävin tänään kaupungilla sushilla siskoni kanssa. Palasin kotiin superhyväntuulisena ja akut täynnä ja olikin tosi kiva ilta lasten kanssa Villen ahertaessa iltavuorossaan. Maalattiin ja muovailiin, kuopus kokeili joka ikistä väriä tarkoituksella naamaansa. Hän on aivan älyttömän suloinen taapero! Ihan täydellä sydämellä joka ikinen sekunti. Ja tähän sydän <3
7. Sain siskoltani kirjan Asioita jotka saavat sydämen lyömään nopeammin. Se on ihana!
8. Oltaisiin menty eilisiltana koko perhe eväsretkelle Luukkiin, mutta oli niin jäätävä tuuli että pidettiinkin vain koti-iltaa. Pitkästä aikaa koko perheellä ihan vain kotona.
9. Pitäisi lukea enemmän, haluaisin lukea enemmän. Silti usein typerä äpy viekin voiton.
10. Pitää olla tarkkana että rahat riittää koko kuun, ja, jos olen tarkkana ne riittää. Hurvittelurahaakin on, päivä Tampereella reilun viikon päästä, yhden ystävän kanssa ulkona syöminen, bensarahaa vanhempieni luokse ja takasin. Ja hyvää ruokaakin saamme taas koko kuukauden syödä, onneksi siitä ei tarvitse tinkiä.
Pohti Nti Nokkela kello 19:42 2 kommenttia:
maanantai 3. lokakuuta 2016
1. Juttelin pihalla pitkään yhden samassa talossa asuvan kotiäidin kanssa ja paljastui hauskan paljon yhtenäisyyksiä:meillä on sama koulutus, samannimiset miehet ja sama suhde siisteyteen (pakko olla perussiistiä! Mutta kuitenkin, minun rasittava arkeni on lapseni lapsuus eli ei siivoaminen nyt muiden asioiden edelle mene, siitäkin olimme samoilla laduilla). Esittäydyttiinkin vihdoin!
2. Kävin Naken kanssa lastenvaatekirpparilla ja ostin kuopukselle kaksi supersuloista paitaa ja esikoiselle yhden.
3. Sovin lounastreffit siskon kanssa ylihuomiseksi.
4. Pidettiin Villen kanssa suursiivous Naken päiväkodin aikaan. Ikkunoita pesin, matot ja lasten petivaatteet raahasin ulos, hinkkasin vessat. Ville imuroi ja pesi lattiat. Vuoroteltiin ulkoiltiin kuopuksen kanssa toisen siivotessa.
5. Lapset maalasivat, kuopuskin on ihan innostunut kaikista kädentaitojutuista.
6. Ollaan tässä kirjoittaessani ajelemassa Naken kummisedän perheen luo kylään. Nakke ulvoo vähän väliä takapenkillä "MINUA EI LAITETA NUKKUMAAN!!!" Haluaisin huutaa takaisin jotain painokelvotonta, mutten huuda.
7. Aamulla oli kiva käydä koko perheen voimin viemässä Nakke päiväkotiin. Ville ja kuopus-pikkuinen jatkoivat siitä sitten autopesulaan ja minä kotiin sitä siivousta aloittelemaan.
8. Ville ajelee parhaillaan suvereenisti Pasilassa neljän ruuhkassa; itsellenikään se ei olisi ongelma. Tässä mielessä meistä on tullut ihan helsinkiläisiä.
9. Illalla pidetään Villen kanssa treffit kotisohvalla. Aion kaivautua kylkeen kiinni ja heittää kännykät hemmettiin.
10. Kuopuksen sana kissalle on "pappa". Sanomme vanhaa kissaamme pappakissaksi ja nyt kuopus minkä tahansa kissan nähdessään hokee haltioiutuneena: "Pappa! Pappa! Pappa! Pappa!" Hän on liikuttavan eläinrakas.
Pohti Nti Nokkela kello 16:50 Ei kommentteja:
sunnuntai 2. lokakuuta 2016
1. Viikonloppu täynnä ulkoilua! Eilen ihana retki lasten kanssa Seurasaareen, tänään puistoilua sekä aamulla että illalla Villen tädin kanssa. On ollut täydellinen syyssää!
2. Kävelin Seuriksessa ja lasten nukahdettua lounaan jälkeen rattaisiin päikkäreille Munkkiniemessä kännykän SportTrackerin mukaan kymmenen kilometria. Lapset pienet piiperoisetkin kävelivät melkein kolme kilometriä!
3. Tänään ennen puistoilua Villen täti tarjosi meille kiinalaisessa ruoat, kiitos hänelle. Lapset käyttäytyivät tosi hienosti! Tietysti he eivät koko tuntia jaksaneet istua ja pienet itkutkin koettiin, mutta ei minusta voi vaatiakaan että noin pienet lapset käyttäytyisivät kuin pikkuaikuiset.
4. Menkat on alkamassa, munasarjaa vihloo, alavatsa kramppaa ja turvottaa ja tunnen näyttäväni perseeltä eli ihanan hehkeä aika kuukaudesta on täällä taas.
5. Nakke muisteli kun Ville kävi yksi päivä lääkärissä, johon sanoin että "no nyt isä on kuitenkin terve kuin pukki". N kuuli väärin ja kimmastui ja huudahti: "Minun isäni ei ole mikään ukki!" :-D
6. Olin eilen Seuris-retkemme jälkeen koko illan kaupungila Villen uövuoroon lähtöön saakka. Ihana ilta! Ekstemporee sovimme ystäväni ja hänen tyttärensä kanssa treffit kahvilasn ja oli kyllä parasta lääkettä yksinäiselle, alavireiselle ololle.
7. Kissa oksensi viime yönä Villen ja mun sänkyyn! Pääsin sitten pesemään lakana- ja peittopyykkiä ja tuuletin petivaatteita raikkaassa syystuulessa monta tuntia. Ensi yönä uni maistuu erityisen hyvältä!
8. Aamulla molemmat lapset tulivat viereen ja oli ihanaa heidän kanssaan halia ja heräillä.
9. Ville lähti ostamaan ainekset nachopeltiin, mmmmm. Johan siitä on pari päivää kun viimeksi oli sama terveellinen iltapala... Mutta ihan sama, mullon menkat!
Pohti Nti Nokkela kello 20:21 Ei kommentteja:
perjantai 30. syyskuuta 2016
1. Itseluottamukseni on jotenkin ihan nollassa, tuntuu etten osaa edes puhua ihmisille, olen omituisen raskassoutuinen enkä ikinä niin hyvä kuin haluaisin. Toisaalta tiedän että rimani on ihan tolkuttoman korkealla ja kyllä ansaitsisin sen saman armon ja hyväksynnän jonka itsestäänselvästi muille annan. Eihän se nyt jumankauta voi olla, että kaikki ihmiset ovat samanarvoisia, paitsi minä!
2. Ostin tänään ekat joululahjat. Oli varmaan eka kerta kun olen syyskuussa liikkeellä!
3. Sain tänään ystäväni ja hänen pienen poikansa meille kylään. Piristi kyllä tosi paljon kun päästiin juttelemaan. Sain kukkia, kahvia ja karkkia tuliaiseksi!
4. Ville on pitkästä aikaa yövuorossa.
5. Onkohan sillä oikeastaan väliä pitävätkö kaikki minusta, jos vain teen parhaani, aina sen hetkisten voimavarojen mukaan...
6. Ostin yöpöydälleni lampun. No more sängystä pomppaamista vielä hetkeä ennen nukahtamista kun haluaisi vain kääntää kylkeä ja ah, nukahtaa.
7. Nukuin viime yön molemmat tytöt kainalossani. Aamulla he tarttuivat ylitseni toisiaan kädestä ja Naken ensimmäiset sanat pimeässä makuuhuoneessa olivat: Päivää, päivää.
8. Kuopus on nälkälakossa. Ei jaksaisi aina vääntöjä ruokapöydässä, etenkin juuri kun esikoinen on alkanut syödä hyvin.
9. Monella ystävälläni menee.nyt hyvin, olen niin onnellinen heidän uutisistaan ja saavutuksisstaan että itkettää.
10. Huomenna vien tyttöni retkelle jonnekin, jossa voidaan tehdä nuotio ja grillata lounaamme!
Pohti Nti Nokkela kello 21:21 2 kommenttia:
keskiviikko 28. syyskuuta 2016
1. Tehtiin tänään lasten kanssa belgialaisia vohveleita. Mmmmmmmm.
2. Tänään on ollut tosi kiva päivä, vaikka oli kaikki edellytykset huonoon, kun päivä alkoi jo 5.30 kuopuksen raivoisalla itkulla joka ei vain laantunut, ja viime yönä valvoin enemmän kuin nukuin eilisiltaisen Naken päiväkodin vanhempainillan ja siellä nautittujen lukuisien kahvikupillisten takia. Toivottavasti nyt oli elämäni viimeinen kerta kun join iltakahvit!
3. Tänään roskia lasten kanssa viedessäni tein pikaratkaisun ja jätin lapset alarappuun ja pingoin tuhatta ja sataa viereisen talon roskakatokselle ja takaisin. Lapset olivat ihan rauhallisia, mutta Nakke heristi minulle sormeaan ja sanoi topakasti: Miksi sinä äiti jätit meidät tänne!
4. Olen välillä järkyttävän epävarma suhteessa muihin ihmisiin, tunnen itseni niin huonoksi ja vääränlaiseksi. Tälle pitää tehdä jotain!
5. Kävin aamulla juoksemassa tutun lentokentän ymppäri lenkin jo ennen kahdeksaa!
6. Pitäisi rueta taas sokerilakkoon, vuosi sitten olin monta kuukautta. Ei tee hyvää vireydelle ja jaksamiselle nämä verensokerin (kirjoitin ajatuksissani mielialojen) vaihtelut! Etenkin nyt kun syksyn pimeys kuroo päivä päivältä lähemmäs.
7. Oli tosi kivaa tänään lasten kanssa puistossa!
8. Haluaisin tiukat reidet, pyöreän pyllyn, vararenkaan pois vyötäröltä. Mutta ihan kiva kroppa on nytkin, melkein aina on kotoisa olo siinä. Liikunta on tullut tässä vuoden aikaba itsestäänselväksi osaksi elämääni enkä osaa enää kuvitella liikkumatonta elämää.
9. Olen ollut erityisen onnellinen pienistä lapsistani, joiden onnellisuuden eteen minä pystyn tekemään päivittäin tosi paljon. Aika onnellisia mukeloita he ovatkin. Odotan kauhulla lasten kouluaikaa, en kestä jos heitä tullaan kiusaamaan, jos joku yrittää polkea sen ihanan mikä heissä on!
10. Siskoni kävi meillä illalla lasten mentyä nukkumaan, oli tosi kiva! Ja nyt touhuntäyteisen päivän päälle itsekin nukkumaan, ilman kahvitykytyksiä tällä kertaa.
Pohti Nti Nokkela kello 22:00 Ei kommentteja:
maanantai 26. syyskuuta 2016
1. Kävin heti aamutoimien jälkeen juoksemassa tutun 6,5 kilsaa tuttuun 40 minuutin aikaan. Oli kiva päivän aloitus.
2. Kauppakaverinani oli tänään kuopukseni. Nyt on kiva olo kun kaappi on täynnä ruokaa ja ah, tuoreita hedelmiä.
3. Olen taas hoitanut lapset ja kodin suurimmaksi osaksi yksin ja tsempannut lasten takia, tietysti, vaikka on väsyttänyt ja tympinyt ja päätäkin särkenyt puolen päivää, hitto.
4. Kuopus jäi taas ilman itkuja omaan sänkyyn nukkumaan!
5. Pöydällämme on ihana kimppu punaisia neilikoita, ne kasvavat villisti kurotellen ihan joka suuntaan. Olen ottanut tavaksi ostaa joka perjantai itselleni kukkakimpun.
6. Pidettiin lasten kanssa illalla pieni kotijumppa, jaksoin jopa kaivaa jumppamaton esiin. Pitää keksiä uusia keinoja kohti pyöreää peppua nyt kun ei ole rahaa ladata salikorttia.
7. Leivottiin lasten kanssa juustosämpylöitä, niistä tuli tosi hyviä niin kuin tuoreet sämpylät aina MUTTA kuopus kävi huomaamattani räppäämässä levyt kutoselle kun sämpyläpelti oli levyjen päällä jäähtymässä ja monta ihanaista sämpylää paloi ihan mustaksi ennen kuin tajusin että EIIII SAAKELI! Vieläkin haisee inhottavan palaneelle.
8. Testasin ruoaksi ensimmäistä kertaa linssimuhennosta ja 1/2 lapsistakin tykkäsi. Olin niin martta että paistoin kaksi viime viikolta jääkaappiin kuleksimaan jäänyttä tortillapohjaa pannulla öljyssä ja mausteissa ja tarjoilinvmuhennoksen kaverina kolmioiksi leikattuna.
9. Olen vähän mökkihöperö.
10. Syksyväsymys alkaa tunkea elämääni..
Pohti Nti Nokkela kello 19:42 1 kommentti:
sunnuntai 25. syyskuuta 2016
1. Esikoiseni tuli kuumeeseen ja könysi äsken itkeskellen kaverikseni olkkariin. Aika nopeasti piristyi ja järsii nyt hapankorppua ja höpöttelee. Sain tiukan etusormen heristyksen kun laitoin jalat pöydälle ja terävän käskyn, "ei äiti jalkoja pöydälle!" :-D
2. Ihan kiva kyllä kun on pikkuinen kaveri tässä seuranani, kun yleensähän meidän lapset menee nukkumaan jo seitsemältä (SIUNATTUA!!).
3. Silitin pari kassillista pikkuruisia vauvanvaatgeita ystäväni talvella syntyviä kaksosvauvoja varten.
4. Ulkoiltiin päivällä puistossa, kun en vielä tajunnut Naken sairastuneen.
5. On syöty taas hyviä kasvispainotteisia pienen budjetin ruokia. Iltapalaksi tein vielä kauraomenapaistosta, mmmmmm.
6. Kävin juoksemassa 6,50kilsaa. Luonto on hurmaavan syksyinen.
7. Löysin taloyhtiömme roskiksesta paidan ja housut jotka kotiutin pyykkikoneen kautta kaappiini.
8. Nakke on nyt todella puhelias ja aktiivinen...............
9. Aika laiskanlötkeä päivä on ollut.
10. Ihan kiva päivä kuitenkin.
Pohti Nti Nokkela kello 21:20 Ei kommentteja:
lauantai 24. syyskuuta 2016
1. Eilen vietyämme Naken päiväkotiin kävimme kuopuksen kanssa kahvilassa. Lapsilisäpäivinä mun tekee aina mieli elää vähän leveetä elämää.
2. Nakella menee tosi kivasti päiväkodissa. Hän on todella reipas!
3. Eilen lapsia nukuttaessani Ville oli kattanut upean herkkupöydän juustoineen, viineineen, sipseineen ja karkkeineen. Herkuteltiin ja katsottiin Vain Elämää ja mentiin sitten nukkumaan, kuten keski-ikää lähestyvän pariskunnan perjantai-iltana toki kuuluukin, hah ja NYYH.
4. Aamu oli sanalla sanoen täydellinen. Nukuttiin yli seitsemään, 4/4 perheestä heräsi hyvällä tuulella ja hyvä tuuli jatkui koko kiireettömien aamutoimien. Äärimmäisen harvinaista. Unenlämpimät lapset pyjamissaan halimassa ja höpöttämässä, edessä odottava vapaapäivä, levännyt olo, aamukahvi, rakkaus.
5. Lähdettiin jo yhdeksän jälkeen kaupungille. Käytiin Hakaniemen torilla ja jatkettiin Tokoinrannan leikkipuistoon, josta vatsat kurnien italialaiseen ravintolaan syömään. Sitten Ville jatkoi ensin rasismin vastaiseen mielenosoitukseen ja siitä edelleen kavereiden kanssa iltaa viettämään ja me menimme lasten kanssa Itikseen. Oltiin kotona vasta neljältä, syötiin vielä ennen sisällemenoa lounaspizzan roippeet, joita olin koko Itis-reissun kärrännyt mukanamme. Minulla on aika hyvä arjensietokyky, niin kuin kai lasten kanssa pitääkin, jaksan melko hyvin samoina toistuvia rutiineja, eilisen päivällisiä pannun kautta lounaiksi, pennin venyttämistä ruokakaupassa, ulkoilua säässä kuin säässä, MUTTA aina välillä tulee sellainen olo että EI SAAKELI TAAS TÄTÄ. Onneksi rutiinit on helppo rikkoa ja pienelläkin budjetilla voi tehdä vaikka mitä sellaista, mikä nostaa vähän arjen yläpuolelle.
6. Aamulla leikkipuistossa oli kamalaa, kun Nakke tippui pää edellä maahan köysitikkaista. Vaikutti että näytti pahemmalta mitä todellisuudessa oli, ja olin juuri juttelemassa tästä toisen äidin kanssa, kun Naken pipo yhtäkkiä liukui taaksepäin ja paljasti verisen otsan! Jähmetyin aivan täysin ja huusin vain Villeä, joka hänkin kyllä säikähti mutta sai nopeasti pyyhittyä veren, ja onneksi ihan pikkuhaava se olikin. Olin vähän pettynyt reaktiooni, kun olen aina ajatellut että osaan toimia hyvin yllättävissä tilanteissa, mutta se kamala veri Naken valkoisella otsalla oli vain niin kertakaikkisen järkyttävän näköistä.
7. Saatiin tosi hyvää palvelua ravintolassa.
8. Kävin illalla tyttöjen kanssa saunassa. Iltapuuron jälkeen luettiin monta kirjaa läjässä sohvalla ja pussasin heidän poskensa melkein puhki, tuli aivan pakahduttava rakkaus heitä kohtaan. (Tyttöjä siis, ei poskia, hah hah).
9. Helsinki on kyllä super super super super super ihana kaupunki. Välillä leikittelemme ajatuksella lähemmäs juuriamme muuttamisesta, mutta miten näin upeasta paikasta koskaan raaskii muuttaa?
10. Olen tässä kirjoittaessani kuunnellut Radio Suomea ja syönyt kulhollisen irtokarkkeja. Villin perjantai-illan jatkoksi villiä lauantain viettoa...
Pohti Nti Nokkela kello 19:32 4 kommenttia:
torstai 22. syyskuuta 2016
1. Lapset nukkuivat viime yönä 19-07 kertaakaan heräämättä! Oli aivan ihmeellinen olo aamulla: tällaista on herätä levänneenä. En herännyt yöllä edes vessaan vaan nukkua posotin ainakin seitsemän yhtäjaksoista tuntia ihanaa, virkistävää unta.
2. Ystävämme olivat meillä monta tuntia ja oli, taas lempiadjektiiviani käyttääkseni, ihanaa. Nakke leikki samanikäisen ystävänsä kanssa, kuopukseni pikkuiseni pysyi hienosti isompien mukana ja minulla ja toisella äidillä juttu luistaa aina vain. Syötiin meillä hyvällä ruokahalulla paistamiani porkkana- ja pinaattilettuja iso pino ja lähdettiin sitten herkkueväiden ja termarikahvien kanssa läheiselle kotieläintilalle, jossa myös vierähti useampi tunti. Olen aivan sanoinkuvaamattoman onnellinen että Nakella on ikioma ystävä, ja siinä samassa paketissa minulla myös!
3. Aamulla oli Naken kolme vuotis-neuvola ja pitkästä aikaa jäi hyvä mieli hänen kanssaan terveydenhuollon palveluissa asioinnin jälkeen. Lastenklinikalla asetelma on aina niin ongelmalähtöinen, "selvitetääs nyt mitä Nakke ei osaa/ ymmärrä" tyyppinen, ja niin oli aiemmin neuvolassakin iän ikuisten maata kohti lörpsähtävien kasvukäyrienkin kanssa. Nyt oli tosi rentoa ja Nakke sai paljon kehuja, ja olikin kyllä taas todella reipas ja hienosti jutteli terveydenhoitajan kanssa.
4. Leikkasin kuopukseni hiukset, niistä tuli aivan hirveät ja olen syvästi pahoillani suloisen tyttäreni puolesta, että hän joutuu edustamaan itseään näyttäen 17 vuoden takaiselta Nick Carterilta tai muulta 2000 luvun alun poikabändin blondilta pottapäältä.
5. Tein pitkästä aikaa kahvakuulatreenin.
6. Lapset nukahtivat alle vartissa ilman mainittavampia itkuja kumpikin omaan sänkyynsä!!
7. Kuopuksella on uusi supersöpö vitsi, jossa hän läpsäyttää käden avonaiselle suulleen hämmästyksen merkiksi ja taapertaa silmät pyöreinä touhuissaan. Ei ole söpömpää! Hän on kuin se Whatsapp-sovelluksen apina-hymiö, ei kun siis emoji.
8. Käytiin Naken kanssa neuvolareisulla kirjastossa.
9. Täytin hakemuksen tukiperheeksi, joskin Ville oli sitä mieltä että koska käsialastani ei saa mitään selvää ("siis mitä tässä lukee..? Mikä tuo pupu on??" Tarkoittaen kirjainyjdistelmää a ja r ja sanaa arvostaen, hitto soikoon) ja laitoin aika monia vastauksia vahingossa vääriin kohtiin, niin tokkopa he edes moista hakemusta käsittelevät. Hah, hah.
10. Katsoin uuden talkshown Nieminen&Lahtinen ja hörähtelin ääneen.
Pohti Nti Nokkela kello 22:26 2 kommenttia:
keskiviikko 21. syyskuuta 2016
21.9.2016 - Kuopus tänään tasan 1v.3kk
1. Tylsimmät tietämäni asiat ovat muiden muassa hampaiden harjaaminen ja venyttely; tänään olen tehnyt molempia.
2. Kävin hölkkäämässä 6,5km aikaan 40min. Tosi hyvä lenkki menee viereisen lentokentän ympäri.
3. Lapset ovat olleet kamalan kiukkuisia ja itkuisia, tai sitten olen vain itse ollut tavallista väsyneempi. Aika monta kertaa olen miettinyt että ei jumalauta kukaan toinen lapsi ole näin tyytymätön kaikkeen!
4. Juttelin pihalla pitkään kivan naapurinäidin kanssa. Aika usein ollaan juteltu mutta ei olla vieläkään esittäydytty!
5. Noustiin aamulla vasta 7.30 ja 8.05 olin saanut meidät ulkovaatteisiin ja juoksu kohti juna-asemaa alkoi. Hyvin ehti Nakke-pikkuiseni päiväkotiin ajoissa ja niin reippaana sinne jäi.
6. Telkkarissa tulee parhaillaan ohjelma nimeltä Yhden illan juttu, jossa on tänään Toni Wirtanen. Hän on hurmaava mies, kirjakielinen. Älykäs tietenkin.
7. Suunnitellaan Villen kanssa jotain kahdenkeskistä kivaa hääpäiväksemmr parin kuukauden päähän.
8. Kuopuksen unikoulu toimii!
9. Imuroin ja luuttusin koko kodin Naken ollessa päiväkodissa. Kiva oli rauhakseltaan touhuilla kuopuksen kanssa.
10. Kiittämättömiä kaikesta vänisijöitä tai ei, ovat nuo lapseni vain niin äärettömän rakkaita, äärettömän arvokkaita.
Pohti Nti Nokkela kello 21:29 Ei kommentteja:
tiistai 20. syyskuuta 2016
Vähän tehohengitystä blogille, eli nyt haastan itseni tästä hetkestä eteenpäin laittamaan päivittäin kymmenen asiaa/ ajatusta ylös.
1. Olin tänään, kuten eilenkin, ensiapukurssilla. Nyt on taas rohkeutta ja taitoja kohdata tilanne, jossa toimin auttajana. En kyllä muutenkaan kuulu niihin jotka kävelevät ohi. Kurssilla oli myös työkaverini, jonka kanssa hihiteltiin kömpelöille opetusvideoille.
2. Jouduin lainaamaan äitiltä rahaa ja se pistelee mieltäni.
3. Käytiin tänään koko perhe kaupassa ja ostettiin eka kertaa härkistä. Tosi hyvä keksintö tuo härkis! Hyvä soossi saatiin tortilloihin, 1/2 lapsistakin söi koko annoksena (ja toinen ei ole pariin päivään muutenkaan oikein syönyt, varmaan nuhan ja hammasvaivojen takia). Olen ollut nyt monta kuukautta kasvissyöjänä eikä tee yhtään mieli lihaa. Eläinet on liian söpöjä kidutettaviksi ja syötäviksi.
4. Olen tänään ollut todella innoissani ja iloinen, ja sitten taas pohjattoman surullinen. Kumpaakin oikein ilman syytä. Varmasti vaikutan ulospäin tasaiselta mutta todellisuudessa koen usein niin riipaisevaa surua/ myötäelämistä että olen oikeasti miettinyt tarvitsisinko terapiaa, tai ainakin haluaisin sitä. Sen sijaan intomielestä minussa kyllä pidän!
5. Aion joku päivä juosta cooperin.
6. Olen haaveillut tänään aika paljon. Lasten syntymän jälkeen se on ollut vähäistä, kun päässä on koko ajan että mitä seuraavaksi. Ennen lapsia ja ehkä nytkin taas minulla on ollut rikas sisäinen maailma eikä yksinolo ole ikinä ongelma, päinvastoin.
7. En haluaisi olla näin epävarma ja itseäni anteeksipyytävä.
8. Kävin katsomassa siskoni kanssa Bridget Jones's Babyn, istun itseasiassa nyt junassa matkalla kotiin. Nauroin niin monessa kohdassa niin lujaa että nyt poskissa tuntuu kramppi.
9. Olen aloitellut prosessia, että meidän perheestä tulee tukiperhe jollekin tai joillekin lapsille! Se on pitkäaikainen haaveeni ja nyt on aikaa ja tilaa.
10. Aloitin viime yönä kuopukselleni unikoulun, kun hän edellisyönä oli tilaillut maitoa varmaan 10 kertaa ja itkenyt minut viereensä ainakin toiset kymmenen, ja vaipankin sain sen maidon kittaamisen myötä vaihtaa kolmesti. Pistäytymisunikoululla taas mennään ja viime yönä herätyksiä oli vain yksi!
Pohti Nti Nokkela kello 22:42 Ei kommentteja:
tiistai 30. elokuuta 2016
Viikon mittanen päivä, tai toisinpäin
Aika menee niin älytöntä vauhtia, pelkään etten muista näistä vuosista mitään jälkeenpäin jos en laita jotain ylös. Vaikka sellainen, tällainen, oman toiminnan raportoiminen vähän tylsältä tuntuukin. Mutta kuitenkin, nytkin olen ajatellut bloggaamista jo viikon, ja tämä viikko tuntuu suunnilleen päivän mittaiselta, ja siihen kuuluu
kolme perheen yhteistä iltapalaa
kaksi perunamuusia joista tuli iltapaloille rieskaa
ja kaiken maailman muitakin ruokia joita jatkojalostin seuraaville aterioille.
meidän perhe päivinä kuin päivinä pihalla.
Onnistuneita kauppoja kirpputorilla, voitoilla ostettua ruokaa ja vaippoja, aina vain ruokaa ja vaippoja. Huomenna on palkkapäivä ja silloinkin menen kauppaan ja ostan ruokaa ja vaippoja.
yksi aie aloittaa opiskelut nyt kotiäiteillessäni, ja yksi aika nopea ajatus siihen: en mä jaksa.
Ajatus että nyt taitaa olla aika viedä vanha kissamme lopetettavaksi, ja nyt näyttääkin siltä ettei tarvitsekaan. Hurraa!!
Kirjastoauto maanantaina, ruusukimppu ja lasi punaviiniä perjantaina; luon viikkooni löyhää rytmiä, vaikka kohta sitä tulee roimasti lisää kun Nakke-pienemme sai päiväkotipaikan ensi maanantaista alkaen! Ylihuomenna, Naken kolme-vuotis syntymäpäivänä, menemme sinne tutustumaan.
Kolme-vuotis synttäreiden mietiskelyä, tulee olemaan noin viisitoista suuta muonitettavana.
Ystävän terveiset ultrasta, lapsettomuussurun jälkeen he saavat kaksoset, se on niin uskomattoman ihanaa että alkaa aina itkettää
muuten ei ole itkettänyt, on hyvä tasainen jakso elämässä, ei suuria huolia terveyden ja rahan suhteen, lapsilla ihan ok vaiheet menoillaan, Villeä jaksan rakastaa, hän minua
sunnuntaina Kiasmassa lasten kanssa Villen ollessa iltavuorossa, ihan älyttömän ihana näyttely
vaikka olinkin reissustamme niin poikki että nukahdin yhdeksältä
(muuten nukun huonosti, herään aamuöisin valvomaan, joka aamu kuudelta)
rakkaus omaa perhettä kohtaan, ylpeys ja yhteenkuuluuus jonka eteen haluan nähdä vaivaa.
Kahdet lakatut kynnet, punaiset ja liilat, niin ja varpaankynnet luumulla. Yksi luettu Trendi-lehti eikä sen lukemiseen mennyt kuin kaksi päivää! = kouriintuntuva todiste siitä miten vauvavuosi on ohi, minua ei ihan koko ajan tarvita ja jaksan kiinnostua muustakin kuin kaksplussasta ja vauvasta
Vielä kun kirjoja jaksan taas lukea... Yöllisen unettomuuden ja aikaisten aamujen vastapainona: nukahdan iltaisin  h e t i
Pohti Nti Nokkela kello 21:20 1 kommentti:
lauantai 27. elokuuta 2016
Mitä olen oppinut töissä ja kotiäitinä
- Ole hyvä ja reilu työtoveri, mutta älä kaveeraa sen erityisemmin kenenkään kanssa.
- Työskentele paikassa, jossa voit kunnioittaa esimiestä ja olla tälle lojaali.
- Arvosta kaikkia työtehtäviä ja tee ne mahdollisimman hyvin.
- Tee työsi hyvin koska haluat tehdä työsi hyvin, ei ulkoisen kiitoksen motivoimana.
- Ole ylpeä siitä mitä teet (muuhan olisikin ainutlaatuisen aikasi hukkaamista).
- Älä ikinä pura omaa huonoa päivää muihin. Kolmivuorotyössä, älä henkisesti siirrä edellisen vuoron taakkoja seuraavalle.
- Älä tapa toisten työniloa äläkä anna hapannaamojen tappaa sinun työniloasi.
- Työt eivät tekemällä lopu. Tämän olen ihan vasta nyt oppinut ja suonutkin itselleni paljon "taukoja", jolloin luetaan lasten kanssa kirjoja, istuskellaan parvekkeella, kutitellaan sängyssä.
- 98% hermojen menetyksistä tapahtuu kiireessä. Minimoi se kaikin keinoin. Minä mittaat kaakaohauhotkin lasten mukeihin jo illalla valmiiksi aamua varten. Valmiiksi ladattu kahvinkeitin on jo sellainen luksus että siitä en luovu.
- Oma aika on supertärkeää. Minä käyn neljä kertaa viikossa salilla, ja sitten on tietysti nämä illat kun lapset nukkuvat.
- Tästä voi tietysti olla eri mieltä, mutta itse yritän melkein aina mennä ns. tunnelma edellä, eli kaikkien periaatteellisten kieltojen sijaan pyrin pitämään kodin tunnelman leppoisana.
- ... Toisaalta, välillä on ihan ok päästellä höyryjä ja huutaa vähän. Minusta se on lapsillekin reilumpaa kuin että yrittäisi viimeiseen asti pidätellä kiukkua, saati että sivaltaisi ilkeillä sanoilla.
- On ihan ok kehua lapsiaan muidenkin kuullen.
- Kyllä pikkulapsiaikana parisuhde on koetuksella! Pitää kyllä tuulettaa kun yhdessä eteenpäin porskutetaan.
- Lapsettodella ovat omia persooniaan jo aivan pieninä. Minun tehtäväni on opettaa kauniit käytöstavat, huomaavaiset arvot, ylpeys omasta itsestä, mutta loppujen lopuksi en voi kuin olla läsnä ja rakastaa lujaa.
- Aika luksusta täällä Suomessa että kotiäitiyttä tuetaan näin hyvin: saa pitää työnsä odottamassa ja saa vielä joka kuukausi rahaa omien lasten kanssa olemisesta.
Pohti Nti Nokkela kello 20:04 Ei kommentteja:
torstai 25. elokuuta 2016
Viisautta nähdä, että elämä on ylä- ja alamäkiä. Suvaintovaiheita niiden välissä, ne ovat sitä parasta, opi se. Rakasta silloinkin, kun pelkkä puolison naaman näkeminenkin vituttaa. Nauti nousukiidosta, mutta muista se toimiva arki siinä vieressä... Katso pidemmällä tähtäimellä mutta näe ja koe myös hetket. Huonoina aikoina: katso kaaauas, kyllä se siitä... Ja hyvinä aikoina näe se hyvä, valele itsesi sillä, talleta se muistoisi, voimaksi.
Pohti Nti Nokkela kello 20:28 Ei kommentteja:
tiistai 23. elokuuta 2016
Ei niin ku mitään (ah, ah, aah!)
Olenkohan vähän turhan vaativa itselleni... On ollut kiva päivä, mutta tuntuu etten olisi tehnyt oikein mitään. Niin, paitsi...
... Kattanut neljä kertaa pötyä pöytään. Siivonnut keittiön kolme kertaa. Istuttanut koko perheen yhteisen iltapalapöydän ääreen, siitä aion tehdä meille tavan!
... Kulkenut jalan ja pyörällä jonkun seitsemän kilometriä.
... Hikoillut tunnin kuntosalilla.
... Käynyt lasten kanssa kaupassa. Imuroinut ja luutunnut kodin.
... Vienyt roskat lasten kanssa. Se on aina oma operaationsa!
... Leiponut lasten kanssa sämpylöitä. Kuopus söi kokonaisen sämpylän raakana ja Nakke nyrpisteli kun taikina tarttui sormiin.
... Pessyt sata koneellista pyykkiä. Silittänyt silityskoppani tyhjäksi.
... Lukenut yli tunnin aurinkoisella parvekkeella kirjaa ja juonut kahvia. Aaaaah!
... Lukenut lapsille, leikkinyt, vaihtanut vaippoja, pyyhkinyt neniä, todistanut kun kuopus oppi sanomaan -ah!- äiti.
Paljon sitä ehtii kun on tekevä tyyppi ja AAAAAAAAH lomalla!
Pohti Nti Nokkela kello 22:16 Ei kommentteja:
perjantai 19. elokuuta 2016
Kuin ainoissa ja tompissa
Ihania päiviä kotona, lasten kanssa, ystävien kanssa, kaduilla, puistossa, ruokakaupassa, kuntosalilla. Enimmäkseen kotona. Olen tietoisesti yrittänyt keskittyä hetkiin kotona, elää niin kuin Kristiina Louhin ainoissa ja tompissa, joissa päivien rytmi on rauhallinen ja kuin omasta lapsuudesta, luonto itsestäänselvänä ympärillä, kaikki niin tarkkaan sellaisena kuin oma lapsuuteni oli. Ei niissä luuhata ostoskeskuksissa ja naputeta kahdessa sekunnissa päivän palkan suuruista tilausta verkkokauppaan, kun on vähän tylsää, eikä käyty koko ajan museoissa, huvipuistoissa ja omaa aikaa viettämässä.
Ne Ainot muuten iskevät johonkin sellaiseen Nostalginen, Kultainen Lapsuus -hermooni niin kipeästi, että pillahdan melkein jokaisen kirjan jossain vaiheessa kyyneliin. Nakke aina vähän pitkään katsoo. On luettu nyt ihan hirveästi, varmaan kymmenen kirjaa päivässä. Muistan joskus viime syksynä melkein purskahtaneeni itkuun neuvolassa kertoessani arjestani, huono äiti - olostani ja siitä, etten vain ehtinyt edes lukea kirjaa Nakelle, siitä ei vaan tullut mitään kun vauva itki ja halusi syliin ja kaikki meni koko ajan päin peetä, suoritin arkea hiki päässä enkä koskaan ihan riittänyt.
Nyt on niin erilaista.
Nythän minulla on hoitovapaata haettu ja saatu vuoden loppuun asti, mutta olen tänään tehnyt laskelmia ja suunnitelmia miten saisin sentit venytettyä niin, että lapset saisivat jatkaa vielä kotihoidossa. Yhden hyvän suunnitelman keksinkin, mutta siinä on vielä niin monta muuttujaa etteipä siitä nyt vielä enempää.
Tänään oltiin kunnon tehotiimi tyttöjen kanssa: tunnissa bussilla lähiostarille, ostokset marketissa, takaisin bussiin, kotipihassa ulkoilua. Aika paljon sai juosta, henki meinasi tikahtua vaikka salilla juoksen viisi kilometriä alle puoleen tuntiin. Kaupassa neuvolasta soitettiin juuri kun olin kassalla, ostamistani neilikoista katkesi neljä kukkaa, kaahotimme vaunuimme ylikulkusillalla jossa nuori mies soitti reippaasti haitaria; oli perjantaivilinä ja minä ja tytöt siinä, ja mieleeni putkahti: olen niiiin elossa. Ryntäsimme bussipysäkille ja vaunut tömähtivät kuoppaan, Nakke lensi kaaressa maahan. Pusuttelin ja pyytelin anteeksi ja nippa nappa ehdimme bussiin. Neilikoista katkesi vielä kaksi.
Pohti Nti Nokkela kello 20:23 Ei kommentteja:
Uudemmat tekstit Vanhemmat tekstit Etusivu
Ansaitsen olla tyytyväinen ulkonäkööni
3., 4. & 5.12.2016
16.11.2016 - Villen 34.syntymäpäivä
21.9.2016 - Kuopus tänään tasan 1v.3kk
Viikon mittanen päivä, tai toisinpäin
Mitä olen oppinut töissä ja kotiäitinä
Ei niin ku mitään (ah, ah, aah!)
Kuin ainoissa ja tompissa
adaktylia (1) ajatukset (75) Ally McBeal (2) arki (137) baarielo (13) bloggaus (7) elokuvat (23) elämä (20) fiasko (2) haaste (28) haaveet (2) harmitukset (40) Helsinki (60) huoli (22) häät (3) höpinää (49) ihan ite (5) ihanuus (20) ihmiset (54) iho (7) ikä (1) ilo (41) imetys (3) joulu (4) juhlahumu (8) karppaus (10) kauneus (20) kesä (22) kevä (1) kevät (10) kirjat (22) kissalapset (22) koti (73) kroppa (7) kummipojat (12) kuntoilu (57) kuvat (39) käsityöt (3) leffat (15) linkkauksia (7) loma (28) luonto (7) maailma (13) matkustaminen (36) minä (80) muistot (14) museot (5) musiikki (9) muutokset (13) Nakke (139) nauru (11) nukkuminen (8) nuoruus ja vimma (13) onni (55) onnistuminen (9) opiskelu (2) parisuhde (83) pelko ja kauhu (3) perhe (50) päiväkoti (7) raha (13) rakkaus (35) raskaus (56) ruoka (78) sairastaminen (43) shoppailu (38) siskot (42) Suomi ja suomalaisuus (3) suru (14) syksy (5) synnytys (5) taide (3) Tallinna (7) talvi (3) Tampere (3) terveys (8) Turku (7) tv (10) työ (82) ulkonäkö (39) unet (19) unikoulu (6) vaatteet (14) valo (5) vanhemmuus (53) vapaapäivä (63) vauva (31) viikkolista (4) väsymys (43) yksinäisyys (5) ylpeys (3) ystävät (86) yö (1) yök (8) yövuoro (38)
Teema: Hento ote. Sisällön tarjoaa Blogger.